text:
Ijambo ry’Imana rihumuriza buri mwizera wese kuko mu masezerano yahaye abaturiye Isi harimo kuyibonamo uburuhukiro n’amahoro, bityo bikaba bisobanura ko ntacyo twaburana Uwiteka Imana igihe cyose tugendeye mu nzira zitunganya ndetse tukibuka no gusaba imbabazi igihe twataye umurongo.
Ijambo ry’Imana rihumuriza buri mwizera wese kuko mu masezerano yahaye abaturiye Isi harimo kuyibonamo uburuhukiro n’amahoro, bityo bikaba bisobanura ko ntacyo twaburana Uwiteka Imana igihe cyose tugendeye mu nzira zitunganya ndetse tukibuka no gusaba imbabazi igihe twataye umurongo.
Ibyo Imana yavugiye mu kanwa k’abahanuzi bayo no mu ijambo ryayo, n’ubu iracyabihagazeho ntiyivuguruza. Ni yo mpamvu twizera tudashidikanya ko mu masezerano yayo tuboneramo uburuhukiro, tubona amahoro kandi ku bwayo nta cyo tugitwawe b’imigambi ya satani.
Muri Malaki 3:6 hagira hati: “Kuko njyewe Uwiteka nta bwo mpinduka, ni cyo gituma abahungu ba Yakobo mutamarwaho”.
Mu Baheburayo 13:8 hagira hati: “Yesu Kristo uko yari ari ejo, n’uyu munsi ni ko ari kandi ni ko azahora iteka ryose”.
Umuhanuzi Yeremiya yahawe ubuhanuzi n’Imana ubwo yari i Yerusalemu abwoherereza abasigaye bo mu bakuru bajyanywe ari imbohe, no ku batambyi no ku bahanuzi no kuri rubanda rwose, abo Nebukadinezari yakuye i Yerusalemu akabajyana i Babuloni ari imbohe.
Imana yamuvugiyemo iti: “Erega nzi ibyo nibwira nzabagirira! Ni amahoro si bibi, kugira ngo mbareme umutima w’ibyo muzabona hanyuma, ni ko Uwiteka avuga. Kandi muzanyambaza, muzagenda munsenga nanjye nzabumvira, muzanshaka mumbone, nimunshakana umutima wanyu wose”. Yeremiya 29:11-14
Uwiteka yari azi ubuzima bugoye bari babayemo, nk’ubwo benshi babayemo muri iki gihe, yari abizi ko bajyanywe ari imbohe, abizi ko nta burenganzira na buke bafite ku buzima bwabo n’ ibyabo, ariko abarema umutima ko n’ubwo bimeze gutyo agiye kubarengera.
Birashoboka ko ujya wibwira ko Imana yirengagije ibyawe itumva amasengesho yawe, ariko siko biri kuko izi ibyo yibwira izakugirira kandi ni ibyiza si ibibi nk’uko byagaragajwe mu murongo wanditse haruguru.
Uhereye kera kose, Imana yagiye igirira neza abayubaha iyo babaga bitondeye amategeko yayo.
Nugira umwete wo kumvira Uwiteka Imana yawe n’uwo kwitondera amategeko yayo yose, “Uwiteka Imana yawe izagusumbisha amahanga yose yo mu Isi, kandi iyi migisha yose izakuzaho, ikugereho niwumvira Uwiteka Imana yawe”, nk’uko biboneka mu Gutegeka kwa Kabiri 28:1-2.
Nta washidikanya ko muri aya masezerano Imana yatanze harimo kugubwa neza, kuruhuka, guhirwa, n’ibindi byiza byinshi bitandukanye; njye nawe nidukiranuka nk’uko Imana ishaka, tukitondera amategeko yayo, nta kabuza izadusohoreza aya masezerano yose.
Ibi bihe rero nibyiza ko twegerana tugahumurizanya tukibuka ibihe u Rwanda rwanyuzemo ariko kandi twiyubaka bityo ntiduheranwe n’agahinda kugirango turusheho kwegera Imana.
Ndacyayisenga Fred
Ibitekerezo
amin iri jambo rigere kubagitekereza nabi bamenyeko imana irikutwubaka tumazegukomera ndifuzako nabo baza tugafatanya kurwubaka bagasaba imbabarizi Kanda hano umusubize
Amen.Iman nticegwa Kanda hano umusubize
Nukuri irijambo niryiza !Imana iguhe umugisha! Kanda hano umusubize
mugenzi.nivyukuri.ijambo.ry'imana.riraremesha.kandi.n'iryukuri.icangombwa.wokwitwaza.1,ukwemera.2.ukwizigira.Imana.Nivyose. Kanda hano umusubize
sigaye mbona amakanisa yarabaye bi zines koko iyo ugi mukanisa nuture mukanisa bakigah cane kuko banakirukana nibizines rero Kanda hano umusubize
Amen! Kuko ndafashijwe pe! Kanda hano umusubize
Amen. Ubu butumwa mbutuye Impunzi zose zibabarizwa hirya no hino ku isi, kimwe n'Abaturage Rubanda rugufi ruburabuzwa hirya no hino mu bihugu byose byo ku isi; harimo abakene n'abafite ubushobozi buke, batsikamirwa n'ababarusha imbaraga kandi ntibabone gitabara. Kanda hano umusubize


c: text/html

text:
Yanyijeje urukundo ku rubuga nkoranyambaga simenye ko ari irari rimugenza nsigara ndirira mu myotsi, mwitonde
Mu rwego rwo kwakira ubuhamya no kugishishiriza inama, NONAHA.com, dukunze kwakira ibitekerezo by’abantu batandukanye, kuri iyi nshuro dufite umutanga buhamya unahwitura bagenzi be kwihutira kwagwa mu mutego w’abantu batandukanye bahurira ku mbuga nkoranyambaga bagashukishanya amafoto, bakubakira urukundo kuri izo mbuga ugasanga bahuye bihutira mu mico mibi kuko ibiganiro bagirana biba byuzuye irari n’ibishegu.
Yatwandikiye agira ati’’ Ndi umukobwa w’uburanga, natangiye ntazi ibyo gukoresha imbuga nkoranya mbaga, gusa nyuma bagenda babinkundisha banambwira ko kuba ntabikoresha ari ubunyamusozi, naje kugura agatelefoni gakoresha facebook, ndanayifungura, nshyira ho n’udufoto maze abasore bakanyaka ubucuti ntanabazi, mbanza kujya mbihorera gusa nyuma nkumva nta kibazo, mu gihe gito nari maze kugira inshuti hafi ibihumbi bine, ziganjemo abasore, bagakunda kunyandikira, ubutumwa bukaba uruhuri, nabona umwanya kakaba ari akazi gakomeye ko gusubiza ubutumwa, naje guhatwa ubutumwa n’umuntu utarambona, nanjye ntazi, gusa yambwiraga ko ari uwo muri Kigali, njye mva mu Ntara(twirinze kuyivuga ku bw’ubusabe bwe), ubwo kubera uburambe yandushaga n’amagambo anyizeza ibitangaza, yatangiye gutuma mburira umwanya uwankundaga nabonaga by’ukuri. Twabishwaniye kenshi nkamwiyama akanyinginga, birangira munanije abivamo, numvaga muruhutse simenye ko ntangiye kugana inzira mbi.’’
Bamwe bakundanira ku mbuga nkoranyambaga bagahuzwa no gusambana
Yakomeje agira ati” Uwo musore yanganirizaga ibiganiro byibanda mu buriri, numva mfite ipfunwe birangira nanjye nirekuye, akambaza, uko nteye, nkamuha amafoto yemwe rimwe na rimwe akanyugushya akampa ayo yambaye utwenda tw’imbere nanjye nkayamuha, gusa namuhakaniye kuzamuha iyo nambaye buri buri(ubusa). Yanyatse urukundo musaba ko twahura mbere ya byose, akomeza guhatiriza kugeza angamburuje, tuba Cherie, Chouchou tutaranahura, ubujiji bwari bwarampumye amaso, akanyemeza uburyo ngomba kubana nawe, mbese ngo njye mutinyuka mufate nk’umugabo wanjye, ubundi si ukumpata ibiganiro byo mu buriri yivayo, nanjye nkumva natwawe, nkumva nta mugabo nkawe nabona wanshimisha nka we.’’
“Twaje guhura ku munsi w’abakundanye uyu mwaka twenda kurangiza,kuko twari twarahnye numero za telefoni, numvaga ntamwishisha, twakoze nk’iby’umugore n’umugabo karahava, nkajya njyayo uko nishakiye, gusa nkabona uretse ibyo twakoraga, nta rundi rukundo yari amfitiye kuko nta kandi gashinga yanganirizaga kafasha mu kubaka urugo uretse gahunda z’uburiri.’’
‘’ Naramwizeraga kuko yambwiraga ko agize amahirwe yo kwibonera umwana ugifite umuco, kuko abo mu mugi bari baramutesheje umutwe.Nyuma yo kunyangiza, yantaye nk’uta umwanda, kuko numvaga nta kibi yankorera nk’uzaba umugore we, twakoreraga aho, yaje kuntera inda nkumva ko ndi nk’umugore w’umugabo, numvaga ari ishema, nyuma namwandikira kuri facebook akanyihorera mubona, nanamuhamagara akayiha abakobwa bakanyihaniza, nsubiye kumureba aho yabaga bambwira ko yamaze kuhimuka. Ndashoberwa nkomeza gukurikirana ubuzima bwanjye, ndananuka mererwa nabi, nyuma ngiye kwipimisha bansaba kumpima na Sida.”
‘’ Basanze naranduye, bambwira ko ngize amahirwe bazafasha umwana akavuka ari muzima, gusa nagize agahinda kikubye, ndarira birenze urugero, kuva ubwo niyo marira mperuka. Nyuma naje kwiyondora, nongera kuba inkumi yemwe abasore benshi bansaba urukundo nkababwira amateka yanjye gusa nagera kuri cya kibazo abantu badapfa kwihanganira nkashaka impamvu ituma twatandukana, gusa nkamuhisha ko mfite virus itera Sida.’’
“ Inama nagira abakobwa bagenzi banjye ni ukwitonda bakareba kure kuko buriya, iyo umuntu muziranye ku mbuga nkoranyambaga gusa mugatangira gupanga ibintu byinshi ni ubupfapfa, cyane ko nta n’ubwo akunze kukwemerera kukugaragaza mu nshuti ze n’abavandimwe be, akenshi aba agamije kukumvira ubusa, no kukwandarika ugahorana agahinda, bajye bibaza niba sebukwe cyangwa nyirabukwe baba izo mbuga nkoranyambaga, mwitonde mukomere ku ibanga.”
Kalimwabo Celestin

robotstxt: allowed

filter: keep


text:
Abavuzi b’amatungo (Veterineri) bo mu ntara y’Amajyaruguru barakangurirwa kuzuza neza inshingano zabo, bavura amatungo yose yo mu mirenge bakoreramo.
Ni mu gihe bamwe mu borozi bo mu ntara y’Amajyaruguru bamaze iminsi binubira imikorere ya bamwe mu bavuzi b’amatungo, batita ku matungo yabo amwe akagera aho yicwa n’indwara.
Umwe mu borozi bo mu murenge wa Gakenke, mu karere ka Gakenke, aganira n’Imvaho Nshya, yagize ati “Rwose kuri ubu duhura n’ikibazo gikomeye cyane, aho umworozi usanzwe ahamagara umuveterineri akabanza kukubaza iyo nka woroye gahunda uyikomoramo, ubwo wamubwira ko wayiguze telefone akayikuraho ku buryo rwose no mu murenge wacu hamaze gupfa inka 2 zizize uburangare.
Ibi kandi nta bwo bikorwa na ba Veterineri gusa kuko na ba Agoronome usanga ngo birebera imirima yo muri gahunda za Leta gusa maze abandi bahinzi ntibitabweho.”
Ubuyobozi bw’ikigo cy’igihugu cy’ubuhinzi n’ubworozi, RAB, mu ntara y’Amajyaruguru, buvuga imikorere nk’iyo idakwiye, bukibutsa ko Veterineri afite inshingano zo kuvura amatungo yose yo mu murenge akoreramo.
Umukozi wa RAB ushinzwe ubworozi mu ntara y’Amajyaruguru, Dr Shyaka Anastase, na we ashimangira koko ko hari abatekinisiye bibanda kuri gahunda za Leta gusa, izindi bakazitererana.
Yagize ati “Ni byo koko ubugenzuzi twakoze twasanze rwose hari aho Veterineri atagera ku borozi bose, ahubwo ugasanga barimirije imbere kwita gusa ku zo muri gahunda ya Girinka. Ibi rero bikaba byaratumye aborozi rwose na bo basa n’abacitse intege kuko igice cyabo kimwe cyatereranwe koko.
Ubu twiyemeje gukomeza gukangurira ba Veterineri ko nta bworozi bagomba gusiga inyuma, tekereza kugira ngo ugere mu murenge usangamo ingurube zitageze ku 100, inkoko, inkwavu oya!tugiye gukomeza kubikangurira aba batekinisiye”.
Umuyobozi w’intara y’Amajyaruguru Gatabazi Jean Marie Vianney, nawe yagarutse kuri iki kibazo, aho yagize ati “Veterineri nta bwo aribyo ko umukozi yibanda kuri gahunda imwe iyindi akayirengagiza, gahunda yose yashyizweho na Leta iba ifite impamvu.
Abavuga ko abayobozi bajijishwa bakabajyana aho bishakiye, njye nasezeranije abaturage ko nshoboye kuzamuka imisozi, nta n’umwe rero uzanjyana aho yishakiye,…abo ba Veterineri rero na bo ndababurira ko udashoboye kubahiriza ibyo asabwa mu kazi azabibazwa”.
NGABOYABAHIZI PROTAIS


text:
Mukashema Claudine, umukobwa w’imyaka 20 wo mu Murenge wa Rubaya mu Karere ka Gicumbi, afite umwana w’imyaka 2 yabyaye ubwo yigaga mu mwaka wa gatandatu w’amashuri abanza.
Avuga ko yahuye n’umugabo bararyamana, amaze kumenya ko yamuteye inda ahita atoroka ajya muri Uganda, dore ko Umurenge wa Rubaya Mukashema avukamo uhana imbibi n’iki gihugu.
Ngo nyuma yaho yaje kujya muri club ya Imbuto Foundation ikorera mu Murenge we, maze ahabwa amahugurwa ku buzima bw’imyororokere amufasha kwirinda kuba yatwara indi nda no kuva mu bwigunge.
Kuri ubu Mukashema arera umwana wenyine, abana na mama we utifashije kuko se atakiriho.
“Nari umuhanga, sinarengana batatu ba mbere. Ubu umwana yarakuze, mbonye uwamfasha kubona ibikoresho nasubira mu ishuri, ariko ntitwifashije.”
Mukashema agira inama abandi bakobwa kwifata, bakirinda gushukwa n’utuntu tudafite agaciro abagabo babashukisha kugira ngo badatakaza amahirwe bafite nk’uko na we yayatakaje.
“Hari nk’igihe abanyeshuri bataha, ugasanga abakobwa banyuze ku gasantere, abagabo bakabagurira icyayi n’amandazi bakaba banaheraho babashuka bakaba batakaza amahirwe yabo.”
Umuryango Imbuto Foundation n’abafatanyabikorwa bawo uri gushyira mu bikorwa gahunda yo kwigisha urubyiruko ibijyanye n’ubuzima bw’imyororokere.
Ubwo uyu muryango wari wagiye gukora ubu bukangurambaga mu Karere ka Gicumbi mu Murenge wa Rubaya mu Rwunge rw’Amashuri rwa Gishambashayo, Umulisa Henriette wari uhagarariye Imbuto yibukije urubyiruko ko gusobanukirwa imihindagurikire y’umubiri bibafasha kwirinda.
Umulisa yasabye urubyiruko cyane cyane abakobwa kwirinda inda zitateganyijwe, SIDA n’izindi ndwara zandurira mu mibonano mpuzabitsina birinda ababashuka, banasobanukirwa imiterere n’imikorere y’umubiri wabo.
Ubu bukangurambaga bwanajyanye no gupima ababishaka agakoko gatera SIDA, mu bipimishije hakaba hari higanjemo urubyiruko ruri hagati y’imyaka 10 na 24.
izubarirashe@gmail.com


text:
FIRST SIGHT PART 14
twazibanira ubuzira herezo! Njye: yeeeh! Nonese uwo muntu ndinde!? Nkivuga ntyo mbona cyntia akoze mugakapu ke, akuramo ifoto ayidambika imbere,ndebye mbona………..
PART 14
Ndebye mbona hariho umugabo ntazi kandi ntigeze mbonaho narimwe, gusa mukumwitegereza nkabona asa nkumugabo wiyubashye cyane, numva ngizemo akantu kubwoba mpita mubaza nti: nonese uyu niwe ugira appolo inama zose!? Cyntia: cyane rwose, ahubwo nanjye mbimenye vuba cyane, iyo nza kubimenya samba narahangayitse bigeze hano! Njye: eeeeeh mbega ! ko mbona uyu mugabo asa nkaho atoroshye ra!! Ese ubundi yitwa nde!? Cyntia:cyitwa HARRIS! Njye: none se cynti! Urumva haruburyo ufite bwo kuba wamushyira hasi !? cyntia: sha nanjye sinzi kabsa! Kuko ndamutse nkoresheje bamwe muraba basore bandinda, ntakabuza byagera kuri appolo akamerera nabi cyane! Kandi nanone ndamutse nkodesheje amabandi hanze, bishobora kuzamo polisi nkaba ngiye muburoko! Njye: cyakora byo ndumva ari hatari kabsa!
.
Namaze kuvuga ntyo mbona cyntia ari muntekerezo za kure cyane kandi arimo no gushoka marira mumaso, ubwo njye nabonye ibintu bikomeje gukomera mpita mubwira nti: cynti ! humura rwose chr! Imana izabijyamo kandi bizarangira tubanye! Cyntia: ariko se koko urankunda!? Nanjye nti: yeeeh! Nonese uragira ngo mbanze mvuze imiduri nibwo uzemera ibyo mba nkubwira! Ubwo se nigute ntaba ntagukunda nkaba nkwiruka inyuma bigezaha!? Cyntia: umva rero! Njye ndumva ntakundi byamera,ndabona urukundo rwacu rudashoboka, kuko aho kugira ngo mpombe ma……………atararangiza mbona ahise acamo ijambo kabiri, mbese amera nkuwaruhubutse kuvuga, ubwo nanjye narabibonye mbona ko hari ikintu yashakaga kuvuga, ariko ndabyihorera sinabikomeza ahubwo ndamubaza nti: ariko se cynti! Wowe urankunda nkuko ngukunda!? Cyntia: sha ndagukunda cyane rwose ariko sinzi ko byakunda abo bantu bagihari!? Njye: nonese ntamafaranga wabona ngo tumwicishe atuvire munzira!? Cyntia: kandi nakubwiye ko byatuma dufungwa badufashe, erega ntugapfe kwizera umwana wumuntu cher!! Ahubwo wenda nkawe ugiyeyo byaba byiza! Njye: eheeee! Ibaze nukuri nagiyeyo! Sha njye ndumva kwica umuntu ntapfa kubishobora!
.
Cyntia: yeeeh! Nonese kuberiki wakunze umuntu, usaba kubanza hicwa abantu! Njye: eeeeee! Nonese…………. Ntararangiza mbona umukobwa ahise ahaguruka aza aho nari nicaye,arimo gusuka amarira ngiye kubona mbona anyicaye kumatako atangira kumbwira mutugambo tworoheje ati: nyabuna rwose chr! Mfasha muribi bibazo ndimo, nanjye mbone urukundo rimwe mubuzima kuva kera, kuko rwose aba bantu bakiriho sinzi ko nashobora gukundana nundi muntu utari appolo! Kuko imbaraga zo afite nyishi! Njye: yoooh! Ibyo ndabyumva ariko se cynti! Nawe ati: karame, vuga ndakumva!
.
Njye: uransezeranya ko, ibi byose nibirangira uzaba uwanjye iteka ryose!? Ubwo namubajije ntyo, mbona aciye bugufi aranyigereza cyane mumaso, mugihe nkirimo kwibaza icyo yaba agiye kuvuga mbona ankubise akabizu kwitama arangije arambwira ati: sha cher! Mubyukuri nanjye ndumva ngukunda cyane ndetse birenze! Nyuma yo kuvuga ayo magambo, nahise niyumvamo imbaraga zidasanzwe, ibyishimo nakanyamuneza biranyuzura ndetse nkumva ntanundi mukobwa wandutira cyntia muriyisi, ubwo ntakindi cyabaye nahise mpaguruka ndetse mpagurutsa cyntia ndamubaza nti: uwo muswa ngo ni harris namusanga hehe!? Nkumubaza ntyo mbona ahise amwenyura, aravuga ati: ibiro bye biba muri zeng corporation, iriya nzu nini iri muburengera zuba bwuyu mugi! Suhazi se!? njye: yego icyo kizu ndimo kukibona! Cyntia: yego rwose pe! Njye: cynti! Ubungubu ibintu byose ngiye kubisoza nonaha, uriya muswa ngiye guhita mushyira hasi kuburyo na appolo nashaka kongera kukumenyera tuzibonanira! Cyntia: urakoze cyane chr!ariko uze kumwica mwibanga,ntaza kukubura kandi ariwowe utumye byose mbikora, kandi urabizi ko nkubuze nanjye ntabaho!!
.
Njye: niko bimeze pe! Nanjye sinakwifuza gutuma ubabara bene ako kageni,ahubwo reka njye kubyitaho ! cyntia:gusa nyine umenye ko nutamwica none bitaraba bigikunze kuko afite itike yindege ejo mugitondo! ubwo njye nahise nsezera kuri cyntia ndasohoka , numva nuzuye imbaraga nubushake bwo kujya kwica harris, gusa ntaragera kure nibuka ko nagombaga kubaza cyntia umuntu wamuhaye number yanjye, ubwo nahise nkata nsubira inyuma ngo njye kumubaza, gusa nabaye nkigera kuri wamuryango mbona abarinzi babaye beshi kandi nari mpasize babiri bonyine, nshatse nkwinjira barabyanga ahubwo bagashaka no kunkubita, ubwo njye byaranshanze nyoberwa ibibaye kandi nkabona ntacyo nakora kuko abagabo baraho bari ibisore byibigango, mpitamo gucisha bugufi ndahindukira ngo nigendere, mbaye ngitera intambwe numva mucyumba cyntia arimo hasa nkaho harimo undi muntu barimo kuvugana, kumutima nti:” ariko se uwo yaba arinde ra! Cyangwa ni appolo, ko mbona abarinzi biyongeye!!!”
.
Ubwo njye nibajije cyane kucyaba kirimo kujya imbere, byanshanze mpita mfata phone mpamagara nimero ya cyntia numva yanze gucamo, kumutima nti:” ubu se koko nsubirinyuma ndwane naba bagabo cyangwa!!” nibajije cyane kucyo nakora ariko biza kurangira nikomereje iyo naringiye kuko nibwiraga ko nubundi cyntia arinjye akunda, kumutima nti:”apuuuh nubundi cya appolo kiri mubuyobe! Ntikizi ibyo kirimo, ahubwo reka njye guhitata uriya muswa ngo ni harris ubitera byose!””
.
Ubwo umugambi nawucuze ntyo, mpita nsohoka ngira ngo njye kuri zeng corporation mbanze ndebe uko nahinjira ntawe umbonye, ndetse nkagera aho harris akorera nta mbogamizi nimwe mpuye nayo,gusa munzira ngenda sinzi ukuntu narebye hakurya yumuhanda mbona lilian arimo kugenda namaguru, numva birantunguye ndetse ngizemo ubwoba cyane, ntakindi nakoze rero nahise nambuka vuba cyane ndahamara nti: lilian lilan…….. ariko nkabona ntarimo kumva neza bitewe nurusaku rwimodoka zatambukaga ari nyishi kandi numuhanda ari mugari, ndakomeza ndasakuza mpamagara ngiye kubona mbona arahagaze arandeba ahita amwenyura,kumutima nti:” ahwiih! Imana ishimwe noneho ubanza atari umusazi!
.
Ubwo nanjye nahise nambuka ndamusuza nkabona aratuje cyane kandi bisa nkaho yananutse bitewe niminsi amaze mubitaro, gusa nkumva nanone mfitemo ubwoba, ndamubaza nti: niko se lilia! Ko mbona ugenda namaguru! Nawe ati: yego nabonye aribyo byiza tu! Njye: nonese wavuye mubitaro ryari ko nduzi wakagombye kuba ukirimo!? Lilian: sha ndabatorotse ngiye kwirebera mama na papa! Bamaze iminsi batansura ! Njye: umva yewe!ariko uziko ukinisha ubuzima lilia! Ubwose iyo ubabwira bakagusanga mubitaro! Lilian: shahu se haruko ntagize, ko nahamagaye papa bikanga ,ngahamagara na mama bikanga nkumva phone zabo ntiziri kumurongo bose! Njye: nonese uhisemo kujya kubirebera!? Lilian: cyane rwose kuko siniyumvisha uburyo bose batari kumurongo!
.
Njye: ariko se koko ubwo byaba byagenze bite! Lilian: sha sinzi pe! Gusa nanjye nicyo gitumye ntoroka ibitaro kuko numvaga umutima utari hamwe! Njye: noneho reka nkujyane nkugezeyo kuko ndabona utarakira neza! Lilian: yoooh! Waba ugize neza pe! Nonese jack we! Nanjye nti: karame, vuga nguteze yombi!! Lilian: nanubu nturumva urukundo ngukunda!? Njye: yoooh! Ndabyumva ariko turaba tubiganira nyuma yo kumenya ikibazo gihari, ndumva Atari ibyihutirwa! Ese ubundi ubwo arababyeyi bawe nanjye ukunda nde!? Lilian: sha ndabakunda ariko ntibyarenza uko ngukunda, ndetse menya mubabayeho ,abariho ndetse nabazabaho ntanumwe uzakundutira,gusa mbabazwa nuko utanyumva!.
.
Njye: sha reka tubireke basi, ahubwo reka twake lift itugeze imbere! Lilian: yego, ahubwo hagarika iyo ngiyo irimo kuza! Ubwo nahise mpagarika akamodoka kari karaho hafi,nsangamo umukecuru musaba lift arayimpa, duhita twinjira njye na lilian, umukecuru aratujyana mpaka kumuryango wurupangu rwo kwa lilian,urupangu rwubatse neza, ninzu nziza cyane mbese bigaragara ko ari abakire bihambaye.
.
Twasohotse rero mumodoka ya mukecuru nawe arikomereza, twinjira mugipangu mpita mvuga nti: ese ubundi ubwo urasanga bahari ra!? Lilian nawe ati: yeeeh! Barahari rwose kuko ndabona imodoka zose uko ari esheshatu ziparitse hariya, ubwo se baba bagiye muyihe! Njye: cyakora nanone da! Ariko se ……… ntrakoze,tubona munzu haturutse umusore ukiri muto aza yiruka apfukama imbere ya lilian arimo kurira cyane ndetse bisa nkaho afite ubwoba, ngiye kumva numva lilian aravuze ati: habayiki se Charles we!? Kumbe uwo musore yitwa Charles, ngiye kumva arasubije ati: ibigabo byarabatwaye! Njye: yeeeh! Byatwaye bande se!? Charles: byaraje bitwara mama na papa ba lilian, ndetse nashatse no kuguhamagara mbura nimero yawe!
.
Ubwo Charles yavuze atyo numva ngize ubwoba,ndetse ndebye lilian mbona yabize icyuya kubera ubwoba, ntakindi cyabaye nahise nkeka ko papa ariwe ushobora kuba wabikoze, mbwira lilian nti: harya lilia, ntufite nimero yanjye ya telephone!? Lilian nawe ati: yego ndayifite, cyagihe kwishuri se sinaguhamagaraga! Njye: byiza cyane! Noneho reka ngende vuva vuba, kuko harikintu ndimo gukeka uze kumpamagara mumwanya nkubwire ko naba nabonye aho bari! Sibyo!? Nawe ati: yego ntakibazo! Ubwo nahise mvaho ngenda niruka cyane ngana murugo ngo mbaze papa impamvu akora ibintu nkibyo kuko numvaga amaze kurenza urugero, gusa nkiri munzira numva message kuri phone, ndebye mbona ni cyntia ati:” bite se chr! Ko igihe kirimo kudusiga, yagahunda uyigezehe!?””
.
Nasomye iyo message nibuka ko naringiye kuri zeng corporation kandi nkica umugabo witwa harris igihe kitararenga, numva mumutwe biricanze ariko kumutima nkumva hambwira hati:” wibuke ko cyntia umukunda!!”” ubwo ntakindi cyabaye nahise mfata inzira yo kuri zeng corporation, ndetse nza kuhagera hakibona, ariko nsanga huzuye abarinzi, ndetse mbona ntakuntu napfa kuhanyura. Ubwo njye natikindi nakoze, nahise nzeguruka urupangu, dore ko batapfaga no kureba hanze yarwo, ubwo nabonye akarinzi kamwe karahantu inyuma, nterura igitosho ndajungunya no kumugondo wako ngo piiiiih! Ngiye kumva numva karatatse cyane, nanjye mpita nunama ngaruka kumarembo nsanga bose bagiye gureba ikibaye kukagabo, nanjye mpita ninjira niruka mba ninjiye munzu, mbanza kureba kuri list zimanitse aho hafi kurukuta, mbona harris akorera mucyumba nimero 67, mpita nerekeza yo.
.
Gusa munzira ngenda,dore ko ninzu yari nini cyane, nagendaga mpura nabarinzi nkabihisha barenga ngakomeza urugendo, nageze imbere numva abagabo babiriri baza mugikorodoro kinini baganira, mpita mbihisha mukumba karaho kuruhande gasa nkakabamo moteri, nteze ugutwi neza numva umugabo urimo kuvuga,afite ijwi nkirya papa ariko sinabitindaho ndakomeza ndihisha, abo bagabo batararenga mbona phone yanjye irasonnye ndebye mbona ni lilian:” kumutima nti:”mana yanjye lilian ankozeho baramfashe,ariko ninjye wabimubwiye!!!!”” phone yamaze gusona, numva abagabo barahagaze, umwe muribo aravuga ati: iyo phone isonera mukumba ka moteri niyande!? Ubwo njye ubwoba bwari bwose,nabuze icyo gukora, mpita nshaka uko nihisha inyuma ya cya moteri cyaraho, ndebye neza mbona hariho akaryago gato,mpengereje mbona numwijima gusa ariko ndikaruma ngaseseramo, kumbe gahinguka mubindi byumba byubakishije amabuye, ubwo nahise mpaguruka nsha muri zio nzira zo muribyo byumba,gusa nkabona nahantu hateye ubwoba cyane ariko ngafunga umwuka ngakomeza imbere, sinzi ukuntu nageze ahantu mbona umuntu ufungiye muri ferabeto amaboko azirite hejuru, gusa yari yubitse umutwe, nitegereje neza mbona ni mukuru wanjye tumaze igihe kitari gito twarabuze, kumutima nti:” uyu ni grand frère wanjye,steven se yangwa!!? Ubwo nahise mpamagara nti: wee steve!? Ngiye kubona mbona yeguye umutwe arandeba, koko mbona ni mukuru wanjye, kumutima nti:”…………….
.ESE KUKI STEVEN MUKURU WA JACK AFUNGIYE AHANTU NKAHARIYA!?
.ESE ABABYEYI BA LILIAN BABURIYE HEHE!
.ESE UYU MUGABO UVUGA NKA PAPA JACK NIWE RA!?
.
.
NTUCIKWE PART 15……..LOADING………


text:
Ubusanzwe umuntu wese w’igitsina gabo udafite uburwayi bumutera kudashyukwa, iyo aryamye cyane cyane nijoro arashyukwa. Nubwo tubibona iyo dukangutse nyamara ubushakashatsi bwerekana ko bibaho inshuro zigera kuri 5 mu ijoro.
Uku kubyuka igitsina cyareze mu cyongereza byahawe akabyiniriro ka morning wood (igiti cya mu gitondo) cyangwa morning glory (Ikuzo rya mu gitondo).
Ibi bitangira umwana akiri mu nda ya nyina ndetse niyo umuhungu akivuka, igitsina cye kiba cyafashe umurego. Si ibyo gusa kuko niyo umukuye mu mugongo, usanga cyareze. Burya ababyeyi bakuze ngo niho barebera ko umwana atazaba ikiremba.
Kugirango igitsina cy’umugabo gifate umurego, biterwa nuko imitsi ijyana mo amaraso iba yareze noneho ikaguka amaraso agatemberamo ari menshi noneho bigatuma gihaguruka.
•Impamvu ibitera ya mbere ni uko uturemangingo turekura umusemburo wa noradrénaline iyo uryamye natwo turasinzira. Utu turemangingo dushinzwe gutuma igitsina kidahorana umurego. Iyo rero dusinziriye bituma umusemburo wa testosterone urekurwa ku bwinshi nuko imitsi ijyana amaraso mu gitsina ikarega nacyo kigafatiraho.
•Indi mpamvu iterwa n’ikinyabutabire cya nitric oxide (NO). Iki kinyabutabire nicyo kigira uruhare mu kurega kw’imitsi. Ndetse burya imiti ivura kudashyukwa ituma umubiri ukora iki kinyabutabire ku bwinshi. Iyo rero iyi nitric oxide irekuwe ituma imitsi irega, umuvuduko w’amaraso ukiyongera. Ibyo rero bituma imitsi yo mu gitsina irega, nuko kuko ariho irangirira amaraso akabamo menshi, kikarega
•Impamvu ya 3 ni ukurota. Akenshi iyo umugabo atekereje ku gitsina, cyangwa se abivuzeho, akibonye se, ahita ashyukwa. Na nijoro rero iyo urose ukora imibonano cyangwa ukarota ibijyanye n’igitsina, uhita ugira ubushake.
•Impamvu ya 4 ari nayo ya nyuma biterwa no gufunga inkari. Nkuko bizwi, iyo umugabo afite ubushake, ntiyabasha kunyara. Na nijoro rero iyo uruhago rwuzuye, mu kukurinda ko wanyara ku buriri, gifata umurego nuko ugakanguka utanyaye ku buriri. Twibuke ko na ku manywa iyo watinze kunyara wumva igitsina cyafashe umurego. Iyo niyo mpamvu rero.
Ngayo nguko rero. Gusa twabibutsa ko hari ibishobora gutuma utabyuka cyafashe umurego, nko kuba urwaye urembye, Kuba uhangayitse, kuba ufite uburwayi nka diyabete, n’ibindi bitandukanye.


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Intangiriro 22:1-24
22 Nyuma yaho Imana y’ukuri igerageza Aburahamu,+ iramuhamagara iti “Aburahamu!” Aritaba ati “karame!”+2 Iramubwira iti “fata Isaka+ umuhungu wawe, umwana wawe w’ikinege ukunda cyane,+ mujye mu gihugu cy’i Moriya,+ nimugerayo umutambeho igitambo gikongorwa n’umuriro, kuri umwe mu misozi nzakwereka.”+3 Nuko Aburahamu azinduka kare mu gitondo ategura indogobe ye, afata abagaragu be babiri n’umuhungu we Isaka,+ kandi yasa inkwi zo kosa igitambo. Hanyuma arahaguruka ajya ahantu Imana y’ukuri yari yamubwiye.4 Ku munsi wa gatatu Aburahamu yubura amaso akiri kure atangira kubona aho hantu.5 Nuko Aburahamu abwira abagaragu be+ ati “musigarane n’indogobe hano, naho jye n’uyu muhungu tugiye hirya hariya gusenga,+ hanyuma turagaruka aho muri.”6 Hanyuma Aburahamu afata inkwi zo kosa igitambo azikorera umuhungu we Isaka,+ na we afata umuriro n’icyuma, maze barajyana.+7 Isaka ahamagara se Aburahamu ati “data!”+ Na we ati “ndakumva mwana wanjye!”+ Nuko aramubaza ati “ko mbona umuriro n’inkwi, intama yo gutamba ho igitambo gikongorwa n’umuriro iri he?”+8 Aburahamu aramubwira ati “mwana wa, Imana iri buduhe intama yo gutamba ho igitambo gikongorwa n’umuriro.”+ Nuko bombi bakomeza urugendo.9 Amaherezo bagera ha hantu Imana y’ukuri yari yamubwiye, nuko Aburahamu ahubaka igicaniro,+ agitondekaho inkwi, aboha umuhungu we Isaka amaboko n’amaguru, maze amurambika ku gicaniro hejuru y’inkwi.+10 Aburahamu arambura ukuboko kwe afata icyuma agira ngo yice umuhungu we.+11 Ariko umumarayika wa Yehova amuhamagara ari mu ijuru, aramubwira+ ati “Aburahamu, Aburahamu!” Na we aritaba ati “karame!”12 Aramubwira ati “nturamburire ukuboko kuri uwo muhungu kandi ntugire icyo umutwara,+ kuko ubu noneho menye ko utinya Imana kuko utanyimye umwana wawe, umuhungu wawe w’ikinege.”+13 Nuko Aburahamu yubura amaso areba imbere ye abona imfizi y’intama, amahembe yayo yafashwe mu gihuru. Aburahamu aragenda afata iyo mfizi y’intama ayitamba ho igitambo gikongorwa n’umuriro mu cyimbo cy’umuhungu we.+14 Aburahamu yita aho hantu Yehova-Yire. Ni yo mpamvu kugeza n’uyu munsi bakunze kuvuga bati “ku musozi wa Yehova azatanga ibikenewe.”+15 Nuko umumarayika wa Yehova ahamagara Aburahamu ubwa kabiri ari mu ijuru,16 aramubwira ati “‘jyewe ubwanjye ndirahiye,’ ni ko Yehova avuga,+ ‘ko ubwo wagenje utyo ntunyime umwana wawe, umuhungu wawe w’ikinege,+17 nanjye nzaguha umugisha rwose. Nzagwiza urubyaro rwawe rungane n’inyenyeri zo mu ijuru, rungane n’umusenyi wo ku nkombe y’inyanja,+ kandi urubyaro rwawe ruzigarurira amarembo y’abanzi barwo.+18 Amahanga yose yo mu isi azihesha umugisha binyuze ku rubyaro rwawe+ kubera ko wanyumviye.’”+19 Hanyuma Aburahamu asubira aho abagaragu be bari, maze barahaguruka basubirana i Beri-Sheba,+ Aburahamu akomeza gutura i Beri-Sheba.20 Nyuma yaho inkuru igera kuri Aburahamu igira iti “Miluka+ na we yabyariye umuvandimwe wawe Nahori+ abana b’abahungu:21 imfura ye ni Usi, na murumuna we Buzi,+ na Kemuweli se wa Aramu,22 na Kesedi na Hazo na Piludashi na Yidilafu na Betuweli.”+23 Betuweli yabyaye Rebeka.+ Abo uko ari umunani Miluka yababyariye Nahori umuvandimwe wa Aburahamu.24 Nanone Nahori yari afite inshoreke yitwaga Rewuma, yaje kubyara Teba na Gahamu na Tahashi na Maka.+


text:
Abaturage bo mu Murenge wa Mukura barasaba ko bafashwa kubona ku buryo bworoshye serivisi z’ubuzima zirimo ibikorwa remezo bituma bagera kwa muganga biboroheye, ibitaro n’imbangukiragutabara, kuko ngo kutazibona hafi bibagiraho ingaruka mbi zitandukanye.
Ubusanzwe muri uyu murenge utuwe n’abaturage basaga ibihumbi 33 hari ikigo nderabuzima kimwe ndetse n’ahatangirwa ubuvuzi bw’ibanze (poste de santé) hamwe.
Mu kiganiro Umuryango w’Abanyamakuru baharanira amahoro (Pax Press) uherutse kugirana n’abatuye uwo murenge, bagaragaje uko icyo kibazo gihagaze.
Rugamba Evaritse utuye mu kagari ka Karambo muri uwo murenge agaragaza ko bagera kwa muganga biyushye akuya.
Ati “Kugera ku kigo nderabuzima harimo ibirometero bitanu, dukoresha amasaha abiri dutwaye umurwayi mu ngobyi. Biratuvuna cyane ku buryo twifuza ko mwatubonera ingobyi ya kizungu kuko hagera n’umuhanda.”
Ku ruhande rw’ababyeyi bari ku nda bo ngo ntiboroherwa ku buryo baba babona ubuzima bwabo buri hagati y’umupfu n’umupfumu nk’uko byagarutsweho na Ntihabose Chantal.
Ati ”Iyo inda igufashe kugera ku bitaro birakugora ku buryo hari n’ababyarira mu nzira bajya kwa muganga, kandi ubyarira mu rugo ugacibwa amafaranga utabona, ushobora kuvanamo n’ubwihebe bwo gupfa, kubyara biratugora. Abagore dufite ikibazo harebwe uburyo batabarwa.”
Abo baturage bavuga ko umugore ubyariye mu rugo acibwa amande y’amafaranga y’u Rwanda ibihumbi 10.
Hari abandi baturage batuye mu bice bitarimo imihanda ku buryo ngo nabo bagorwa kimwe n’abatuye mu misozi ndetse n’ahameze nko mu bibaya, bagorwa no kugera kwa muganga.
Nzabonimpa Diogene ati “Mu mudugudu wa Muhindo dutuyemo nta muhanda uhagera, nta modoka irahagera, watekereza uburyo bazabona umubyeyi bakamuheka, umubyeyi abura nk’iminota nka 30 ngo abyare murumva ko yabyarira mu nziza, badukoreye imihanda yahagerera igihe.”
Ku bijyanye no gutwarwa n’imbangukiragutabara nabyo ngo usanga bigoranye kuko iza ivuye ku bitaro bya Kibuye cyangwa ibya Murunda biri muri kilometero zigera kuri 60 ugera mu Murenge wa Mukura.
Umunyamabanga Nshingwabikorwa w’Agateganyo w’Umurenge wa Mukura Icyizihiza Alida, yavuze ko ibibazo bihari ariko bagenda babishakira umuti.
Ati “Mu by’ukuri ikibazo kirahari, kubona hari ikigo nderabuzima kimwe na poste de santé imwe muri uyu Murenge kandi ufite abaturage bangana gutya barenze ibihumbi 30 n’ibindi birumvikanaa ni benshi, tukanagira na poste de santé imwe ubungubu irimo gukora ni ikibazo gikomeye bituma hari serivisi zigera ku baturage ariko kuba atabasha kuzigeraho byihuse bikaba ari ikibazo".
Avuga ko umurenge ugize imbangukiragutabara yafasha muri izo serivisi, byakunganira abaturage batangiye kwishakiriza bimwe mu bisubizo aho usanga muri buri mudugudu cyangwa umusozi bafite amashyirahamwe yo guhekerana.
Akomeza avuga ko icyo kibazo batagicecetse.nAti ‘“Iki kibazo cyagejejwe ku nzego zose zirimo umurenge, Akarere ndetse na Minisiteri. No mu gushaka ibisubizo uyu mwaka hari poste de santé y’indi igiye kubakwa muri uyu murenge tukaba tugize ebyiri , no mu myaka izakurikiraho turateganya izindi poste de santé muri buri kagari.
Mukura ni umwe mu mirenge 13 igize akarere ka Rutsiro, ufite ubuso bwa meterokare (m2) 98.7 utuwe n’abaturage 33528.
Ntakirutimana Deus


text:
Riderman yashyize ahagaragara indirimbo yise ‘Kadage’ yumvikanamo amagambo asa nk’aho hari umuntu atuka, ariko nyuma byabaye ngombwa ko agira icyo abivugaho. Uyu muraperi wakunzwe mu ndirimbo zitandukanye zirimo ’Umurashi’, ’Inzozi mbi zabo ’, ’Nkwite nde’, ’Piquant’ yavuze ko ushaka kumenya aho igitekerezo cyo gukora iyi ndirimbo cyavuye yatega amatwi amagambo ayisoza. Abajijwe uwo yashakaga kubwira […]
Riderman
Riderman azataramira Abanyarwanda baba mu Bushinwa
Gatsinzi Emery bita Riderman, ari mu Bushinwa mu Mujyi wa Jinzhou aho yagiye kwifatanya n’Abanyarwanda mu gitaramo cyo kwizihiza umunsi mukuru wo kwibohora. Iki gitaramo kizaba kuri uyu wa Gatandatu tariki ya 8 Nyakanga 2017, mu Mujyi wa Jinzhou. U Rwanda rwizihiza umunsi wo kwibohora tariki ya 4 Nyakanga, ariko Abanyarwanda baba mu Bushinwa Mujyi […]
Riderman agiye gusohora albumu irimo injyana 5
Umuraperi Gatsinzi Emery (Riderman) agiye gusohora alubumu ye ya 7 yise’ ‘Ukuri’ ibumbiyemo injyana 5 arizo Hip Hop, Zouk, Afrobeat, Reggae, Crunk. Igitaramo cyo kumurika iyi album ye ya karindwi kizabera kuri Petit Stade i Remera mu Mujyi wa Kigali tariki ya 25 Ukuboza 2016. Yagize ati “Alubumu yanjye Ukuri ikubiyemo injyana 5”. Iyi alubumu […]
Riderman n’abafana be bahaye ubwisungane mu kwivuza abantu 130
Riderman n’abafana be bibumbiye mu mu muryango bise RFC (Riderman Fan Club) bahaye ubwisungane mu kwivuza (Mituelle de Santé) abantu 130 batishoboye bo mu Murenge wa Nyakabanda , mu Kagali ka Munanira ya kabiri. Iki gikorwa cyabaye tariki ya 9 Ukwakira 2016. Iki gikorwa cyabereye ku Murenge wa Nyakabanda mu Karere ka Nyarugenge Umujyi wa […]
Riderman yibaza impamvu yamaze igihe kinini atarashaka
Umuhanzi Riderman w’imyaka 29, avuga ko gushaka yabisanzemo umunezero atari yarigeze agira mu buzima bwe, ahubwo akibaza impamvu yatinze kubikora. Riderman washatse umugore muri Kanama 2015, avuga ko ‘ubuzima bwe abona bwajemo impinduka zikomeye’ ati “Ahubwo nibaza impamvu namaze igihe kinini kugira ngo nshake umugore!” Ibi izubarirashe.rw tubikesha ikiganiro cyihariye Riderman aheruka kugirana n’umunyamakuru wa […]


text:
Umuyobozi Mukuru w’Ikigo cy’Ingoro z’Umurage w’u Rwanda Ambasaderi Masozera Robert avuga ko Ingoro z’Umurage w’u Rwanda ari irerero ryigishirizwamo indangagaciro, zifasha Abanyarwanda kumenya aho bava n’aho bagana; ’ ni yo mpamvu kutazisura ari igihombo gikomeye.’
Amb. Masozera avuga ko u Rwanda rukungahaye ku murage n’amateka ndangamuco Abanyarwanda bakwiye kumenya bihagije.
Mu kiganiro n’Imvaho Nshya, yasobanuye u Rwanda mu buryo bubiri. Yagize ati “Hari u Rwanda dutuyemo, tugendamo rw’imisozi igihumbi, rw’ibiyaga rugaragarira buri wese, hakaba n’u Rwanda rudutuyemo, rutugendamo usanga Abanyarwanda bose bifitemo, rubasinziriyemo ariko batabizi, urwo ni rwo dushaka ko rubakangukamo kuko ni u Rwanda rwo hambere rwa Kanyarwanda, ruvuga umuco; rukaba isoko tuvomamo indangagaciro bahora batwigisha, tukamenya abo turi bo.”
Asobanura u Rwanda Abanyarwanda bifitemo, yatanze urugero rw’uko mu gihe Inkotanyi zatangiraga urugamba rwo kubohora Igihugu, abenshi bagiye mu Nkotanyi babaga mu mahanga; bamwe barahakuriye abandi barahavukiye batarakandagira mu Rwanda, batararubona ariko hari urwo bari bazi rubagendamo bazi amateka yarwo, bazi umuco warwo kuko wasangaga bavuga n’ Ikinyarwanda, ibyo bituma bagira umuhate wo kurugeramo, haje urugamba rwo kubohora Igihugu baritabira cyane.
Ati “ Urugamba rwo kubohora Igihugu rwabaye urwo kubohora u Rwanda dutuyemo ndetse n’urudutuyemo.”
Amb. Masozera avuga ko kiriya kigo abereye umuyobozi gifite inshingano zo gufasha Abanyarwanda kugira ngo urwo Rwanda rubasinziriyemo rubakangukemo hifashishijwe ingoro ndangamurage.
Umwihariko w’Ingoro z’Umurage mu kwigisha indangagaciro
Amb. Masozera avuga ko Ingoro z’Umurage w’u Rwanda zifite umwihariko mu kwigisha indangagaciro.
Ati “Kwigisha indangagaciro bishobora gukorwa mu mashuri, mu materaniro n’ahandi ariko twe dufite umwihariko wo kuzigisha kuko ibyo tubwira abantu turanabibereka. Abantu bamwe bazi ko ingoro z’umurage ari ahantu h’ubucuruzi cyangwa kwidagadurira gusa, ariko si byo ahubwo ni ahantu h’irerero.”
Yakomeje agira ati “dufite ibintu byinshi bitangaje twerekana n’abanyamahanga basura bakabona ubudasa Igihugu gifite bakaduha agaciro, hari ibijyanye n’umuco w’Abanyarwanda mbere y’ubukoloni, ibikoresho bakoreshaga n’uburyo babikoreshaga, hari idarapo ry’u Rwanda umuzungu yajyanye ku kwezi… Ni ibintu twagiye twegeranya tubifashijwemo n’abashakashatsi dufite. Nk’ahantu habaye umwami barahacukura, bagakuramo ibintu byahasigaye twita ibisigaratongo, bakabisuzuma, bagashyiraho igihe bimaze, hanyuma tukabimurika. ”
Ingoro z’Umurage u Rwanda rufite
Amb. Masozera avuga ko Ingoro z’Umurage w’u Rwanda ari 7, ariko hari n’indi iri hafi gufungura. Buri ngoro ikaba ifite umwihariko.
Ingoro y’Imibereho y’Abaturage
Muri iyi Ngoro y’imibereho y’abaturage iri mu Ntara y’Amajyepfo, mu Karere ka Huye harimo ibirebana n’imibereho y’Abanyarwanda hambere; ingoma ngabe, umugogo w’umwami Kirima Rujugira, ibintu byabaga mu misezero y’abami nk’ibyo babaga bambaye babatabariza, ibyo bakundaga,…
Iyi ni na yo ngoro yari mu Rwanda mbere ya 1994 kuko yafunguye mu 1989.
Ingoro y’Amateka Kamere y’Abanyarwanda ( Kandt House)
Iyi ngoro iherereye mu Mujyi wa Kigali, yafunguye muri 2004. Izwi nk’inzu ya Dr. Richard Kandt rezida wa mbere w’u Rwanda.
Ibumbatiye amateka yo mu gihe cy’ubukoloni, ifite ibisigazwa by’imodoka yakoreshejwe n’Abadage mu ntambara ya mbere y’isi. Inafite igice kirimo ibidukikije; inyamaswa ziba muri Pariki zumishijwe, inzoka nzima n’amabuye y’agaciro.
Ingoro y’Ubugeni n’Ubuhanzi
Ingoro y’Ubugeni n’Ubuhanzi iherereye ku Rwesero mu Karere ka Nyanza, yafunguwe muri 2006. Imurikwamo ibihangano by’ubugeni bw’ubu bw’Abanyarwanda bigaragaza umwimerere w’ubuhanzi bw’umunyarwanda, hatirengagijwe amateka y’igihugu n’aya gakondo.
Ingoro y’Abami
Iyi ngoro iri ahitwa mu Rukari mu karere ka Nyanza, mu Ntara y’Amajyepfo. Yafunguwe muri 2008. Ibumbatiye amateka y’abami; uko bagiye bagura u Rwanda n’uko urugo rw’umwami rwari rumeze.
Ingoro y’Abaperezida
Iyi ngoro iri i Kanombe mu Mujyi wa Kigali, yatuyemo Perezida Habyarimana Juvenal yafunguwe muri 2009. Ubu irimo kuvugururwa kugira ngo uhasuye ajye amenya amateka yaranze ingoma ya Habyarimana wimitse politiki y’amacakubiri n’ivangura byagejeje kuri Jenoside yakorewe Abatutsi mu 1994. Hari n’ibisigazwa by’indege yamutwaraga.
Ingoro y’amateka y’ urugamba rwo kubohora Igihugu
Muri iyi ngoro iri mu Karere ka Gicumbi hagaragara indaki Perezida wa Repubulika Paul Kagame yabagamo mu gihe cy’urugamba rwo kubohora Igihugu, iyo uhasuye usobanurirwa amateka yo kubohora u Rwanda. Yayishyizeho ibuye fatizo muri 2012.
Ingoro y’Ibidukikije
Iyi ngoro iherereye mu Karere ka Karongi yafunguwe muri 2015. Imurikwamo ibijyanye n’amabuye y’agaciro, ubucukuzi bwa gazi metane mu Kivu n’ibindi.
Ingoro ya munani iri hafi gufungura ni iy’urugamba rwo guhagarika Jenoside, iri i Kigali ahari Inteko Ishinga Amategeko.
Ahantu ndangamateka
Ikigo cy’Ingoro z’Umurage w’u Rwanda gifite kandi inshingano zo kwita ku hantu nyaburanga mu gihugu, ku buryo abantu bahasura bakahigira byinshi. Ubu hamaze kubarurwa ahantu harenga 520 mu gihugu hose kandi ibarura rirakomeje.
Amb. Masozera yatanze ingero z’ahantu ndangamateka, agira ati “ Muri buri karere haba hari ahantu ndangamateka; nko muri Karongi i Rubengera hari ahantu bita mu bigabiro by’ Umwami Kigeli Rwabugiri, yahatuye igihe kirekire ni na ho imiganura yose yaberaga, ni ho yateguriraga ibitero byo kwagura u Rwanda, hari ahari Utubindi twa Rubona muri Gatsibo twasizwe n’umwami Ruganzu, hari n’ahandi henshi abantu basura.”
Ingamba mu gukangurira Abanyarwanda gusura Ingoro z’Umurage w’u Rwanda
Umuyobozi Mukuru w’Ikigo cy’Ingoro z’Umurage w’u Rwanda Amb. Masozera avuga ko n’ubwo Abanyarwanda bataritabira gusura Ingoro z’Umurage w’u Rwanda nk’uko byifuzwa, ariko hari intambwe nziza yatewe. Bishimangirwa n’imibare igaragaza ko ubu abazisura bagenda biyogera bageze ku bihumbi 200 ku mwaka mu gihe mbere ya 1994 batarenganga 1000.
Abanyarwanda ni 70%, abanyamahanga ni 30%, ariko mu myaka yashize abanyamahanga ni bo bari 70%.
Hari ingamba z’uko uriya mubare warushaho kwiyongera, zimwe muri zo zatangiye no gushyirwa mu bikorwa.
Ingoro z’umurage mu mashuri
Iyi ni gahunda yo kubaka ingoro ibasha kujyanwa mu mashuri, abanyeshuri bakayigiraho.
Ibiruhuko mu ngoro z’umurage
Ni gahunda yashyiriweho abanyeshuri mu biruhuko birebire, aho bajya mu ngoro z’umurage bakahirirwa igice cy’umunsi bakigishwa kubyina, amazina y’inka,…
Harategurwa ingoro y’umurage igendanwa
Hari n’indi gahunda irimo gutegurwa yo gukora ingoro y’umurage igendanwa, ikajya ijyanwa aho abantu benshi bahurira nko muri gare, ahakorerwa siporo rusange n’ahandi, mu rwego rwo gufasha abatabasha kugera ahari ziriya ngoro.
Harateganywa kandi ko buri mwaka habaho iminsi yahariwe gusura ingoro z’umurage harimo n’umunsi mpuzamahanga wahariwe ingoro z’umurage ku isi wizihizwa ku wa 18 Gicurasi, byatuma abantu bazisura ari benshi. Hari na gahunda zizakomeza gushyirwamo imbara zirimo Umuganura, Nyanza Twataramye,….
Ikindi cyakozwe mu gushishikariza Abanyarwanda gusura ingoro z’umurage ni ugushyiraho ikarita iriho igiciro gito gikomatanyije gishobora gufasha abantu gusura ingoro zose bashaka.


text:
Uwineza Clarisse utuye mu mudugudu wa Kalisimbi Akagari ka Kabuga ya kabiri mu murenge wa Rusororo, mu karere ka Gasabo, arashishikariza abakora uburaya kubivamo bagatekereza icyabateza imbere binyuze mu matsinda yo kwiteza imbere bakibeshaho aho kubaho batunzwe no kwicuruza.
Uwineza, avuga ko yakoze uburaya imyaka myinshi kuva mu bwana bwe ariko nyuma akaza kubivamo biturutse ku mushinga wa Tumurere w’umuryango witwa Handcap international urwanya ihohoterwa ryo mu buryo bwose.
Asobanura imibereho yabagamo mu bihe byo gukora uburaya yagize ati: “nakoze uburaya kuva nkiri umwana, ubuzima bw’uburaya ni ubuzima bubabaje, Nabyariyemo abana bane badahuje ba se, baratatana kubera kutabitaho no kunywa ibiyobyabwenge, …”
Avuga ko muri icyo gihe abantu bose bari baramutakarije icyizere, ntawe umucira akari urutega.
Ati: “Iyo ukora uburaya nta muntu ukwitaho, yaba n’ubuyobozi nta Wabasha kukumva areba uri muri ibyo bikorwa, Muri sosiyete iyo ukora uburaya nta muntu uguha agaciro, ukubonye aravuga ati uriya ni ya ndaya, ni wa muntu uhora atwara abagabo b’abandi,…”
Uko Uwineza yaje kuva mu buraya
Uwineza avuga ko umushinga wa Hancap international ari wo watumye ahumura amaso akamenya ko na we hari icyo yashobora afatanyije na bagenzi be.
“Mu kubuvamo twahuye n’uyu muryango Handcap ufatanyje na Tumurere baratwigisha.”
Uwineza avuga ko we na bagenzi be bakoraga uburaya babanje gucika intege bumvise ko uyu mushinga utazabaha amafaranga mu ntoki kuko wo wababwiraga ko uzabafasha gukora ibikorwa byo kwigira bakava mu buraya batabahaye amafaranga mu ntoki.
Ati“Benshi bacitse intege, ariko twaraje baduhuza na bagenzi bacu, badushyira mu matsinda baratuganiriza, tuganira na bagenzi bacu duhuje ibibazo, batwigisha gukorera mu matsinda yo kwiteza imbere, ibiganiro nibyo nari nkeneye kuko n’ubundi amafaranga narayabonaga kandi menshi ariko ntagire icyo amfasha, nari nkeneye kubona umuntu unyegera, akanganiriza, akampumuriza, kandi nkabona ko nitaweho n’abantu nkabona ko nanjye ndi umuntu”
Avuga ko we na bagenzi be batangiye kugenda babyumva bagenda bagabanya ingeso y’uburaya ahubwo bagahurira hamwe mu itsinda bakaganira icyabateza imbere.
“Ubwo turavuga tuti rero mureke tugabanye, niba wazanaga nk’abagabo batatu ukajya uzana umwe, twashyizeho umunsi wo guterana tukaganira, nkumva noneho ibintu byo kujya mu muhanda nabiretse, ubwo dushyiraho gahunda yo gutanga amafaranga 300, n’ijana ry’ingoboka tuzafashisha nka mugenzi wacu bamumennye umutwe kuko twari tutarabireka burundu”
Inzira y’iterambere rya Uwineza
Avuga ko yatejwe imbere n’amafaranga yagujije mu itsinda. Ati: “Nagujije amafaranga ibihumbi 15 mu itsinda, barayamba kuko indaya ngenzi zanjye zaranyizeraga, nemera kujya ntanga inyungu, ndagenda ndayashora ncuruza inkwavu, ntarura abana banjye mbazana mu rugo, mbasubiza mu ishuri,mbasha kwiyishyurira inzu, ubu mfite igishoro cy’ibihumbi ijana n’ubu bahoze bampamagara bambaza inkwavu …”
"....Ubu twakoze imishinga iciriritse, muri rya tsinda, twakomeje kwizigama, ubu dufite igishoro twashatse n’amaseta mu isoko turakora tugatera imbere, ubu buri munsi twizigama 500 kugeza ku bihumbi bibiri bitewe nuko twakoze."
Karangwa Charles, umuyobozi wa Handicap International
Handcap international ifasha abantu bahura n’ihohoterwa ryaba irishingiye ku gitsina, irishingiye ku bumuga, iryo mu muryango ikabafasha kwiteza imbere. Ikorera mu turere twa Gasabo, Rubavu na Rutsiro.
Bafasha abakobwa babyariye iwabo, abakora uburaya, ababaswe n’ibiyobyabwenge, ingo zibana mu makimbirane, …. Ubu muri utwo turere dutatu bafite amatsinda afite abagenerwabikorwa 3,552.
Karangwa Charles uyobora uyu mushinga avuga ko ibikorwa byabo bitanga umusaruro ugaragara kuko abo bahurije mu matsinda abafasha kwishakamo ibisubizo bavuye mu buzima bubi ubu barishimira ko bateye imbere, bakanateza imbere imiryango yabo.


text:
Mu muhango wo Kwita Izina abana b’ingagi ku nshuro ya 12, Perezida Paul Kagame yavuze ko mu minsi iri imbere hashobora kuzakorwa umuhango wo Kwita Izina abana b’intare zimaze imyaka ibiri zigaruwe mu gihugu nyuma yo kumara imyaka 15 zitaharangwa.
Yagize ati “Ariko gusubizaho intare muri Pariki y’Akagera, nategereje ko aza kongeraho [yavugaga Gatare wayoboraga RDB] ko bari hafi kudutumira kujya kwita izina. Mu bihe biri imbere tuzajya kwita Intare amazina. Ubwo nabyo ni indi ntambwe duteye.’’
Mu gikorwa cyo gusobanura ibijyanye no Kwita Izina ku nshuro ya 13 na gahunda ya Tembera u Rwanda cyabaye ku wa 21 Kamena, Umuyobozi ushinzwe ubukerarugendo no kubungabunga ibinyabuzima byo muri Pariki muri RDB, Belise Kaliza, yavuze ko icyo bahisemo ari ukongera inyamaswa zikomeye mu Akagera aho kwita Izina abana b’intare.
Yagize ati “Umwaka ushize twabonye amabwiriza yo kwita amazina intare ariko twasanze ibyo twakoze mu Birunga tutabikora mu Akagera. Icyo twakoze ni uko uyu mwaka Pariki y’Igihugu y’Akagera twayigize ‘Big Five’ bivuze ko twashyizemo za nyamaswa eshanu zikomeye.”
Yasobanuye ko icyitaweho ari ukureba icyaburaga kugira ngo pariki y’Akagera igire umwihariko wo kugira inyamaswa eshanu zikomeye, bagasanga ari ukugarura inkura z’umukara, aho muri uyu mwaka izigera kuri 18 zagejejwe muri iyi pariki zaherukagamo mu myaka 10 ishize.
Nyuma yo kugarura inkura, Pariki y’Akagera yagiye mu rwego rwa Big Five, ni ukuvuga pariki zifite inyamaswa eshanu zikomeye muri Afurika arizo intare, inzovu, imbogo, inkura n’ingwe. Byatumye kandi u Rwanda rwiyongera ku bihugu nka Afurika y’Epfo, Tanzania, Kenya na Botswana bifite izo nyamaswa.
Nyuma y’imyaka igera kuri 15 intare zaracitse mu Rwanda hagati mu 2015, ikigo RDB cyagejeje mu gihugu intare zirindwi zazanwe nk’impano yaturutse muri Afurika y’Epfo, zirimo eshanu z’ingore. Izi Ntare zagiye zibyara, abana bazo akaba aribo bagombaga guhabwa amazina.
Muri Gicurasi umwaka ushize imwe mu Ntare zashyizwe mu Akagera yiswe Shema yabyaye ibyana bitatu.


text:
Duharanire ubutabera bubereye bose kuri byose, hose kandi igihe cyose.
Muri iyi nyandiko, ngamije gutanga ibitekerezo byerekeye ukuntu abanyarwanda twagira ubutabera mpuzabantu (médiation) bwunganira ubutabera busanzweho.
Ibihugu byinshi byateye imbere byamaze kubona ko ubucamanza busanzwe bufite ibibazo, bityo ababuranyi bamwe bakaba binubira imwe mu mikorere yabwo kuko babona ko ubwo bucamanza butabarengera uko bikwiye. Niba rero abaturage bo muri ibyo bihugu barabonye ko ubwo butabera bufite ibibazo, abo mu bihugu byakolonijwe (cyane cyane ibyo muri Afurika) bagombye nabo kubona ko ibyo bibazo iwabo byarenze kamere. Kandi ni mu gihe, kuko ubwo bucamanza bwabo babuzaniwe n’abakoloni. Ubwo burakare bw’abaturage ni imwe mu mpamvu zatumye, kuva muri 1985, Umuryango w’abibumbye (ONU) ushishikariza ibihugu byose byo kw’isi gushyiraho ubundi buryo bwunganira ubucamanza busanzwe mu gukemura ibibazo byabo. Uwo muryango usaba ibyo bihugu gushyiraho ndetse za gahunda zo guteza imbere ubutabera buhuza abantu hamwe n’ubutabera bubafasha kwiyunga (les programmes de médiation et de justice réparatrice). Ibyo ntibyanagombye kugora abanyarwanda kuko mu muco karande wa kera bari bafite ubwo butabera mbere y’uko busimburwa n’ubwazanywe n’abakoloni. Igikomeye kikaba ari ukubuhuza n’umuco wacu w’iki gihe wivanze n’uwabo. Kugirango byumvikane neza ukuntu ubwo butabera bushya bushoboka iwacu i Rwanda, ndabigereranya n’ukuntu urugaga rw’abavoka (barreau des avocats) rwa mbere rwagiyeho. Ngiye gukora icyo kigereranyo kuko abavoka (les avocats) bafite umulimo ufitiye abaturage akamaro wo kunganira ababuranyi mu nkiko no mu zindi nzego z’ubuyobozi bityo bagafasha ubucamanza n’abayobozi gukora akazi neza mu buryo buhuje n’amategeko. Ubutabera mpuzabantu nabwo bwunganira ubucamanza busanzwe mu kurwanya akarengane. Mu bindi bihugu aho ubutabera mpuzabantu bwatangiye gushinga imizi, abahuza (les médiateurs, conciliateurs) nabo bagira ndetse uruhare mu gukomeza ubwigenge bw’ubutabera. Bafasha abantu bafitanye ibibazo kubyikemurira batarinze kunyura imbere y’abacamanza.
Uko urugaga rw ’abavoka rwagiyeho
Guhera mu myaka yegera 1988, mu Rwanda niho abantu bamwe bake batangiye gukora akazi ko gufasha ababuranyi mu bibazo bafite mu nkiko ariko batababuranira kuko nta tegeko ryabibemereraga. Icyo gihe bari nka ba « démarcheurs ». Nyamara kandi itegeko rishyiraho inkiko ryateganyaga ko ababuranyi bashobora guhagararirwa cyangwa kwunganirwa n’abavoka, ariko nta tegeko rwashyiragaho urugaga rw’abavoka ryabagaho. Kubera ko ababuranyi baba badasobanukiwe n’amategeko kandi ari n’uburenganzira bwabo bwo kugira abababuranira, byatumye abo batangiye uwo murimo babona ko abaturage bakeneye gufashwa mu manza kugirango zicibwe neza. Ibyo byatumye Ministeri y’ubutabera ishyiraho itegeko-teka ryemera umwuga wo kunganira no kuburanira abandi mu nkiko (mandataire professionnel en justice) ibisabwe n’abashakaga gukora uwo mwuga.
Iryo tegeko-teka ryateganyaga ibyangombwa uwasabaga gukora uwo mwuga yagombaga kwuzuza. Uburanira abandi yagombaga kwerekana mu nkiko ikarita yahawe na Ministri w’ubutabera imwemerera gukora ako kazi kugirango ashobore kwunganira cyangwa kuburanira umuburanyi. Nyuma abakoraga uwo mwuga mushya wari umaze kwemerwa twishyize hamwe mw’ishyirahamwe (association des mandataires professionnels en justice). Abari muri iryo shyirahamwe ariko si ko bose bari bafite impamyabushobozi ihanitse mu by’amategeko (licence en droit). Harimo abari baremerewe gukora uwo mwuga kubera uburambe bafite mu kazi kajyanye n’amatekego cyangwa n’ubutabera (expérience professionnelle dans les fonctions juridiques ou judiciaires). Abize amategeko bari bake kandi bari banakenewe mu nkiko no mu yindi mirimo ya Leta cyangwa mu bigo byigenga n’ibya Leta.
Intambara ya 1990 yatangiye mu gihe gushyiraho urugaga rwa ba Avoka byari bikiri mu mushinga. Nyuma y’intambara ya 1990-1994, abakoraga uwo mwuga wo kunganira no kuburanira abandi mu nkiko twishyize hamwe dusaba ko hajyaho itegeko rishyiraho urugaga rwa ba Avoka mu Rwanda. Iryo tegeko ryateguwe na Ministeri y’ubutabera, rishyikirizwa Inteko ishinga amategeko iraryemeza, risohoka kuwa 19 werurwe 1997, abagize urugaga rwa ba Avoka turahira tariki ya 30 Kanama 1997. Abatari bafite impamyabushobozi mu by’amategeko bari bemerewe kuburana gusa mu nkiko za Kanto n’iza mbere z’iremezo ariko ntibaburane mu zindi nkiko zo hejuru nk’urukiko rw’ubujurire, n’urusesa imanza. Uwo mwaka ntuzibagirana mu mateka y’ubutabera kuko ni intambwe URwanda rwateye nyuma y’imyaka yose ubutabera bwamaze butagira urugaga rw’aba Avoka, kandi mu bindi bihugu kugira Avoka ari uburenganzira bw’ibanze ku muburanyi wese.
Gutegura ubutabera mpuzabantu
Muri uyu mushinga w’ubwiyunge nyakuri (1) sinshidikanya ko ubutabera mpuzabantu buramutse bugiyeho mu Rwanda bwakemura ibibazo byinshi byamunze ubucamanza kuva kera cyane. Bwakwihutisha kandi bukagabanya imanza mu nkiko, amagereza akareka kwuzuramo abantu bataraburana cyangwa batagira amadosiye, ruswa zigacika mu nkiko (kuko abafitanye ibibazo bashobora kubyicyemurira), abanyarwanda bakabona ubutabera bubegereye kandi butabahenze, ababuranyi bakarushaho kwumva ko ikibazo bafitanye ari bo kireba mbere na mbere, uburenganzira bw’ikiremwamuntu bukubahirizwa kuri buri wese, hakabaho ubutabera bubereye bose, hose kandi igihe cyose. Ku buryo bw’umwihariko, ubwo butabera bushya bwacyemura neza mu biganiro ibibazo birebana n’ibyaha byakozwe mu guhohotera abanyarwanda kubera ubwoko bwabo (infractions à caractère ethnique). Busubiza abantu ubumuntu batakaje kubera ibyo byaha maze ubwiyunge nyakuri bukagerwaho.
Kugirango ubwo butabera bushya bushobore gukora neza, nkuko mu mashuri yisumbuye n’amakuru harimo amashami yigisha amategeko akoreshwa mu bucamanza, hagombye nabwo kuzajyaho andi mashami yigisha ubwo bumenyi bwo guhuza abantu bafitanye ibibazo kandi bifuza kubikemura. Abafite impamyabushobozi muri ubwo bumenyi (médiation) bakazakora umwuga w’umuhuza (médiateur). Ku mirenge hose, abaturage batageze muri ayo mashuri ntibahezwa gukora uwo mwuga. Abifuza kuwukora ariko batashoboye kwiga ayo mashuri muri ubwo bumenyi, bahabwa amahugurwa, bakaba abahuza (conciliateurs) ariko batari mu rwego rumwe n’ababifitiye impamyabushobozi (médiateurs). Birumvikana kandi ko imikorere y’abahuza bahuguwe (conciliateurs) itaba imwe n’iy’abahuza babifitiye impamyabushobozi. Itegeko ryasobanura kandi rigatandukanya imikorere yabo.
Nkuko nabyanditse mu zindi nyandiko, ndibutsa ko kuba umuhuza (médiateur, conciliateur) bidasaba kuba warize amategeko kubera ko uwo mwuga utandukanye n’ubucamanza. Umucamanza ashinzwe gufata icyemezo ku mpaka ababuranyi bafitanye yifashishije amategeko, ariko umuhuza we nta cyemezo afata ahubwo afasha abantu gukemura ubwabo ikibazo kibareba, bakaba ari bo ubwabo bakibonera igisubizo, bakabyemeza mu masezerano. Dukurikije rero ko abanyarwanda benshi ndetse na Leta nta mikoro bafite yo guhemba aba avoka igihe cyose kandi n’abize amategeko akaba ari bacye cyane, biragaragara ko ubwo buryo bwo gucyemura ibibazo bubereye abaturage rubanda nyamwinshi.
Ndongeraho ko ubwo butabera bushobora guhuza abantu benshi (médiation élargie) iyo ikibazo nabo kibareba, nk’imiryango y’uwakoze icyaha n’uwagikorewe, ndetse n’abaturanyi bo ku murenge. Ibyo bituma abo nabo bamenya ukuri kandi bagashobora kwiyunga n’umunyacyaha, bityo amahoro arambye akagaruka muri rubanda. Muri « Mpuzabantu », abafitanye ikibazo bashobora kandi guhuzwa n’umuhuza umwe cyangwa benshi bafatanyije (2). Ikindi ni uko ubwo butabera bukemura igihe cyose ibibazo byose nta kuvangura gushingiye ku buremere bwabyo cyangwa ku nyito zabyo, bugahuza ababwiyambaje nk’abantu basangiye ubumuntu.
Abanyarwanda duharanira ubwiyunge nyakuri dukwiye kwishyira hamwe tukungurana ibitekerezo by’ukuntu bwagerwaho. Kubera ko ubutabera mpuzabantu ari imwe mu nzira zatugeza kuri ubwo bwiyunge dushaka, twagombye nabwo kubuharanira.
Ibibazo bidasanzwe bicyemurwa n’umuti udasanzwe kandi impinduka ikorwa n’ibitekerezo bishya.
Ndi Umuhuza w’Umushinga w’Ubwiyunge Nyakuri, ntabwo ndi umuhanuzi…
Umushinga wigenga utabogamiye kuri politiki y’amashyaka n’ubutegetsi.
-
Umushinga w’ubwiyunge nyakuri ni umushinga w’ubwiyunge buyobowe n’amategeko, ukuri, ubutabera n’imbabazi. Uyu mushinga ufite gahunda eshatu (3 programmes): gahunda rusange y’ubwiyunge bw’abantu, gahunda y’ubutabera buhuza abantu bukanabunga, na gahunda y’ubwiyunge nyakuri bw’abanyarwanda. Ni umushinga uyobora ubwiyunge mu mahoro.
- Mushobora gusoma izindi nyandiko zasohotse kuri iyi site zisobanura bihagije imikorere y’ubwo butabera bushya buhuza abantu bukanabafasha kwiyunga.
- Mushaka kumenya ibitekerezo bishya ku bwiyunge nyakuri, mukande hano (murebe inyandiko ziri mu cyika cya mbere). Murabigezwaho na MUSOMESHA Aloys, umuyobozi n’umuhuza w’uyu mushinga. Musome kandi namwe musomeshe n’abandi!
- Kureba vidéos no kwumva umuziki ku bwiyunge nyakuri, mukande hano.


text:
Abaturage bo mu midugudu 24 yo murenge wa Mwurire barishimira ko abana babo b’inshuke batazongera kubura aho bigira, kuko biyubakiye ibyumba by’amashuri bazajya bigiramo, muri gahunda yo kwishakamo ibisubizo.
Abaturage bo muri iyo midugudu bemeza ko nyuma yo kwiyubakira ibi byumba by’amashuri aho buri mudugudu ufite icyumba cy’ishuri, banihembera abarimu, ku buryo abana babo biga babikesha imbaraga z’ababyeyi babo.
Mutsinzi Aloys, umwe mu batuye muri iyi midugudu, yagize ati “Ishuri twiyubakiye riradufasha cyane kuko rituma abana bacu batandagara ngo birirwe mu muhanda, mbere wasangaga umubyeyi yirirwana n’umwana haba mu murima cyangwa se mu kandi kazi akora, ariko ubu byaratworohereje twese abana bajya ku ishuri ababyeyi nabo bagakora akazi kabo neza badafite impungenge z’abana biriwe mu rugo ntacyo bakora.”
Mukashema, umubyeyi w’abana 3 utuye mu mudugudu wa Mpinga, nawe yagize ati “Mu mudugudu wacu twumvise ko hari indi midugudu yiyubakiye ishuri ry’inshuke dutangira buhoro buhoro, buri rugo rwagiye rutanga amafaranga ibihumbi 2 yo kugura ikibanza, ibyo byatangiye mu mwaka wa 2014, umwaka wakurikiyeho batwatse amafaranga 100 batangira kubaka umwaka washize na bwo buri rugo rwatanze amafaranga 2400 yo gusakara no gukinga ishuri kuko aho riri twanubatseho ibiro by’umudugudu wacu.”
Umunyamabanga Nshingwabikorwa w’Umurenge wa Mwurire Mukashyaka Chantal, avuga ko ibyakozwe byose byashingiye ku bukangurambaga bwakorewe abaturage, ariko nabo babyumva vuba, babigiramo ubushake, none ubu abana babo bafite aho bigira hameze neza.
Yakomeje agira ati “Mu midugudu 30 hasigaye imidugudu 6 gusa ni yo itaragira ishuri ry’inshuke kandi nabo bari mu nzira zo kwiyubakira, aya mashuri yose ni ay’abaturage nta bufasha bwa Leta na buke burimo kandi abana bayigiramo.
Ubu abaturage bateye intambwe yo kutazategereza inkunga ziturutse hanze yabo ngo zibakorere ibyo na bo bashobora kwikorera, n’ubwo bitwara igihe ariko nabo bashimishwa no kuba bitangiriza igikorwa bakagisoza ntawe batezeho amaboko.”
Abaturage b’i Mwurire bemeza ko bakataje mu kwishakira ibisubizo kuko aho barangije kubaka ishuri ry’inshuke, abana bishyurirwa n’ababyeyi, ariko abari mu cyiciro cy’abakene batabasha kubona amafaranga yo kwishyurira abana babo barasonerwa bakigira ubuntu.
HAKIZIMANA YUSSUF


text:
Rwanda: Ubutumwa Bukomeza Dr. Leopold Munyakazi
Democracy Human Rights
"Bwana Prof. Munyakazi,
Nzi ko wizera Imana, ntugacike intege rwose, Imana yagukuye mu maboko ya buriya bwoko, izakomeza ikurembere.Ngo kugera kure siko gupfa, n’ubwo bakigukurikiranye bwose iyo wabahungiye, komeza wizere Imana, byose bizashira, urukundo n'umubano bigaruke mu bana b'Urwanda.Barakubabaje, barakurushya, bakwica rubozo, bakuziza ubwenge bwawe, ibitekerezo byubaka, ubunararibonye, ariko igihe cyose Imana itaragukuraho amaboko, uzizere ko byose bishoboka.Warabyiboneye ko abo wagiriye neza bose bayikwituye, baguha ubuhamya bugushinjura, kandi ntibazahwema gukomeza ku kugwa mu ntege igihe cyose uzaba waguye, ntabwo uri wenyine rwose! Nk’uko ubyivugira uti: "Bariya bantu ni abo gusabirwa, ukungamo ko urwango ruvuna uwanga, naho uwanzwe atereye" Uriya mutwaro bagu(du)koreye uzabagaruka, dore ko barenze ihaniro koko.Yewe, FPR ni kaburabuza nk'ihembe ry'inkoko ryanze kujya ku mutwe, rikajya ku kaguru! Bamenye ko intizanyo itamara imbeho. Kuba barateye urwababyaye, ni ishyano rigomba kuganganuhurwa inzira zikigendwa. Ikindi kandi, impinduramatwara iri hafi, ngo tubone igihugu cyiza kibereye bose, kigendera ku mategeko n'urukundo, tutibagiwe n'ubusabane.Naho iriya Gacaca bazanye yo gucamo abanyarwanda ibice, babahimbira ibirengo nk'iby'imandwa, babage bibashye, ejo bizabagaruka, bazakubitwa n'inkuba ya yindi itagira amazi, umunsi Imana yerekanye uburakari bwayo, kubera ibidakorwa bigayitse bakorera abana b'Urwanda. Ubumwe ni karaba dusangire kandi ngo ugiye cyera yambara inkanda y'inka ya mwicanyi! Urwanda rukeneye ukuri, ubutabera nyabwo, imbabazi zizira guhora. Bamenyeko nabo babaye impunzi, kandi ko ubutegetsi bya Kayibanda na Habyarimana butabakurikiranye iyo bari barahungiye ngo bubice, kandi ntibwari bubuze izo ngufu. Kuki umuntu yaguhunga, ugakomeza kumubuza amahwemo? Koko uba wumva ukorera uwakuremye cg ukorera Rusofero! Gufunga inzirakarengane, nta dosiye, nta kirego, nta muntu umuburanira, adasurwa, atarya, atituma, yambaye ukuri, akubitwa buri munsi, byabaye intego ya FPR. Nyamara ntibazatinda kubona ko bibeshye vuba na bwangu. Na nyina wundi abyara agahungu, kandi Imana ihora ihoze! Bariya bantu ba FPR babuza abana b'Urwanda gutekama, bamenye ko umunzani wa Demokarasi uzabishyuza ibyo bihaye bitagenwa n'ibyo rubanda ifitiye ijambo.
Ndarangiza nibutsa FPR ko umunyabukorikori yirutse ku bimusiga, yihisha ibimubona, nyamara yihishyurira ibyapfuye. Rwose Dr. Munyakazi, komeza wihangane, wowe n'umuryango wawe. Inyangamugayo zose zirabasabira kuri Rugira, yo igene byose, ngo ibahuzagire urukundo, umutekano, ibaruhure uwo muruho mwashizwemo na FPR. Tuzi kandi ko usabirwa n'abavandimwe, Imana imwumva. Ugira neza, ineza ukayisanga iyo ugiye, wagira nabi inabi ikanakugaruka. Nti mukihebe rero kubera ayo manzanganya FPR yabashyizemo. Ngo ntagahora gahanze, kandi ukuri kuzatsinda byanze bikunze. Ejo hari none, none habaye ejo. Ibintu birimo kwiruka".
Yari umunyeshuri wawe ugusabira igihe cyose ku Mana ishobora byose,akanifuriza amahoro abanyarwanda bose aho bari, cyane cyane abarengana.


text:
Mu Karere Ka Nyagatare Basoje Icyiciro Cya Kabiri Cy’ Urugerero
NYAGATARE-Abaturage batuye mu murenge wa Rukomo barakangurirwa gufata neza ibikorwa byose byakozwe n’intore zimaze amezi 7 ku rugerero.
Ibi bakaba babisabwe na Rwaka Nicolas, umutahira w’intore mu karere ka Nyagatare, ubwo basozaga icyiciro cya kabiri cy’urugerero. Ubuyobozi bw’umurenge bwo bukaba butangaza ko hari ingamba zafashwe mu rwego rwo kurushaho gufasha urubyiruko rwasoje urugerero gukomeza kunga ubumwe hagamijwe iterambere, bibumbira mu makoperative.
Ngo bikazabafasha kwihutisha iterambere ry’umurenge n’akarere muri rusange.
Ubwo izi ntore zasozaga icyiciro cya kabiri zimaze zikora ibikorwa bitandukanye birimo kubarura ingo zigiye zifite ibibazo by’amakimbirane, kubarura abasora bari mu mirenge yabo, no gukora ubukangurambaga nko gushishikariza abaturage gahunda zitandukanye nka mituelle, bamwe muri uru ryubyiruko bavuga ko hari byinshi bungukiye ku rugerero, birimo kubona umwanya uhagije wo kuganira n’ababyeyi babo dore ko ngo akenshi bakundaga kuba bari ku ishuri ibihe byose, nkuko byasobanuwe na Nyamucenshera Ildephonse, umwe muri izi ntore.
Uwishatse Ignance umunyabanga nshingwabikorwa w’umurenge wa Rukomo avuga ko nubwo uru rubyiruko rusoje urugerero kandi bakaba bishimira ibikorwa byiza bagezeho, ngo barateganya kubafasha gukomeza urugendo rubaganisha ku iterambere, nkuko babyiyemeje ngo bakaba bateganya ko iri huriro ryabo ryavamo koperative bazajya bahuriramo.
Nkuko bishimangirwa na Lwaka Nicolas, umutahira w’intore z’akarere ka Nyagatare, ngo urugerero rumaze kugaragara nk’igisubizo cya bimwe mu bibazo abanyarwanda bagomba kwikemurira ubwabo ngo kuko habahari ibishobora gutwara ingengo y’imari nini, ariko ngo binyuze muburyo bwo gutozwa umuco wo gukorera igihugu, uzaba umusingi w’iterambere rirambye.
Twababwira ko icyiciro cya mbere cy’urugerero cyatangiye taliki ya 17 mutarama gisozwa taliki ya 28 Werurwe uyu mwaka naho iki cyiciro cya 2 cyatangiye taliki ya 22 mata kikaba cyasojwe kuri uyu wa 28 Kamena 2013.
Nkuko biteganywa, urugerero rugomba kumara amezi 12 bikaba bisobanuye ko bamara amezi 5 bakabona guhabwa certificats za burundu kuko izo bagiye guhabwa ari iz’agateganyo.
Bimwe mu bikorwa byakozwe n’izi ntore mu murenge wa Rukomo harimo poste de santé ya Nyakagarama bubatse ku bufatanye n’abaturage, gukurungira amazu y’abatishoboye n’ibindi.


text:
SIYERA LEWONE NA GINEYA
1945 kugeza 1990—‘Bageza benshi ku gukiranuka’—Dan12:3. (Igice cya 2)
Bubaha impano y’Imana y’ishyingiranwa
Igihe William Nushy yari ageze aho yari agiye gukorera umurimo, yasanze ababwiriza bamwe batubahiriza amahame ya Yehova arebana n’ishyingiranwa. Hari abibaniraga gusa batarasezeranye imbere y’ubutegetsi. Abandi bo bakurikizaga imigenzo yo muri ako karere yo kuba baretse gushyingiranwa bagategereza ko umugore abanza gutwita, kugira ngo bizere ko nibashyingiranwa bazabyara.
Ni yo mpamvu muri Gicurasi 1953, ibiro by’ishami byandikiye amatorero yose, bigasobanura neza amahame ya Bibiliya yerekeranye n’ishyingiranwa (Intang 2:24; Rom 13:1; Heb 13:4). Ababanaga bahawe igihe cyo gusezerana mu buryo bwemewe n’amategeko, bitaba ibyo bakavanwa mu itorero.—1 Kor 5:11, 13.
Ababwiriza hafi ya bose bishimiye ibyo bintu byari binonosowe. Icyakora hari abandi bumvaga ko ibyo ari ugukagatiza. Mu matorero abiri, ababwiriza basaga kimwe cya kabiri baretse kwifatanya n’umuteguro wa Yehova. Icyakora abakomeje kuba indahemuka bongereye igihe bamaraga mu murimo, iyo ikaba ari gihamya yagaragazaga ko Yehova yabahaye umugisha.
Abavandimwe bashyizeho imihati myinshi, amaherezo abategetsi bemera ko abagiye gushyingiranwa bazajya basezeranira mu Nzu y’Ubwami y’i Freetown. Ku itariki ya 3 Nzeri 1954, abavandimwe bakoze umuhango wa mbere w’ishyingiranwa wemewe n’amategeko. Nyuma yaho, leta yahaye ibitabo by’ishyingiranwa abavandimwe babishoboye mu turere turindwi two hirya no hino mu gihugu. Ibyo byatumye abandi bantu benshi bashimishijwe bashobora gushyingiranwa mu buryo bwemewe n’amategeko kugira ngo babe ababwiriza b’ubutumwa bwiza.
Abantu benshi bashimishijwe bari bafite abagore benshi na bo bateye intambwe kugira ngo bubahirize amahame y’Imana. Samuel Cooper, ubu uba i Bonthe, agira ati “mu mwaka wa 1957, natangiye kujyana n’abagore banjye babiri mu materaniro, kandi bidatinze niyandikishije mu Ishuri ry’Umurimo wa Gitewokarasi. Umunsi umwe, nagombaga gutanga disikuru yavugaga ibyerekeye ishyingiranwa rya gikristo. Igihe nakoraga ubushakashatsi ntegura iyo disikuru, nabonye ko nagombaga gusezerera umugore wanjye muto. Igihe nabibwiraga bene wacu, bose barandwanyije. Umugore wanjye muto yari yarambyariye akana, mu gihe umugore mukuru yari ingumba. Ariko nari nafashe umwanzuro wo kubahiriza amahame yo mu Byanditswe. Icyantangaje cyane ni uko igihe umugore wanjye muto yasubiraga iwabo, umugore wanjye mukuru yatangiye kubyara. Ubu mfite abana batanu nabyaranye n’umugore wanjye wahoze ari ingumba.”
Undi muntu wari ushimishijwe n’ukuri ni Honoré Kamano wari utuye hakurya y’umupaka muri Gineya. Igihe yirukanaga abagore be babiri bato, umugore mukuru yishimiye uwo mwanzuro atangira gufatana ukuri uburemere. Umwe mu bagore be bato, nubwo yababajwe n’uko yirukanwe, na we yamushimiye ko afatana uburemere amahame ya Bibiliya. Yasabye ko hagira umuntu umwigisha Bibiliya, kandi nyuma yaho yiyeguriye Yehova.
Abahamya ba Yehova bazwi hose ko bubaha ishyingiranwa
Muri iki gihe, Abahamya ba Yehova bazwi hose muri Siyera Lewone no muri Gineya ko bubaha ishyingiranwa. Ubudahemuka bagaragaza mu ishyingiranwa ryabo burimbisha inyigisho z’Imana kandi bukayihesha ikuzo kuko ari yo yatangije ishyingiranwa.—Mat 19:4-6; Tito 2:10.
Amacakubiri i Freetown
Mu mwaka wa 1956, abandi bamisiyonari babiri bize mu ishuri rya Gileyadi, ari bo Charles na Reva Chappell, bageze i Freetown. Mu gihe bari mu nzira berekeza ku nzu y’abamisiyonari, batangajwe no kubona icyapa kinini cyamamazaga disikuru ishingiye kuri Bibiliya yari gutangirwa mu nzu mberabyombi ya Wilberforce Memorial Hall. Charles agira ati “icyo cyapa cyagaragazaga ko yari gutangwa na C.N.D. Jones, uhagarariye ‘Kiliziya y’Abahamya ba Yehova.’”
Jones wavugaga ko yari yarasutsweho umwuka, yayoboraga itsinda ryari ryaritandukanyije n’itorero ry’i Freetown. Abagize iryo tsinda bavugaga ko ari bo Bahamya ba Yehova “nyakuri,” kandi bitaga abamisiyonari n’abashyigikiraga mu budahemuka abahagarariye umuteguro “abatekamutwe” n’“abariganya b’i Gileyadi.”
Ibintu byarushijeho kuzamba igihe Jones na bamwe mu bari bamushyigikiye bacibwaga mu itorero. Chappell agira ati “iryo tangazo ryababaje abavandimwe bamwe bumvaga ko abazanaga amacakubiri bagombaga kwihanganirwa. Hari bake bavugiraga mu ruhame ko bitabashimishije. Bo n’abandi bakomeje kwifatanya n’abigometse kandi bakajya bagerageza kurogoya amateraniro na gahunda z’umurimo wo kubwiriza. Abo barakare bicaraga ukwabo mu materaniro mu gihande bitaga icy’abitandukanyije. Amaherezo benshi muri bo bavuye mu kuri. Ariko hari abongeye gutora agatege mu buryo bw’umwuka, bongera kuba ababwiriza barangwa n’ishyaka.”
Abenshi bakomeje kuba indahemuka, batumye umwuka w’Imana ukomeza gukorera mu itorero. Igihe Harry Arnott yazaga i Freetown mu mwaka wakurikiyeho ari umugenzuzi wa zone, yaravuze ati “uku ni ko kwiyongera kwa mbere gukomeye twagize muri Siyera Lewone mu myaka ishize. Ibi biraduha impamvu zo kwizera ko mu gihe kiri imbere hazabaho ukwiyongera.”
Bigisha Abakisi
Nyuma y’igihe gito umuvandimwe Arnott asuye Siyera Lewone, Charles Chappell yabonye urwandiko yohererejwe n’umuvandimwe wo mu gihugu baturanye cya Liberiya. Uwo muvandimwe yifuzaga gutangiza umurimo wo kubwiriza muri bene wabo bo muri Siyera Lewone. Yari uwo mu bwoko bw’Abakisi bari batuye mu mashyamba yo mu misozi n’ibibaya byo mu karere gakora kuri Siyera Lewone, Liberiya na Gineya. Byasaga naho abantu benshi bavugaga igikisi bifuzaga gusobanukirwa Bibiliya.
Kubera ko abenshi mu Bakisi batari bazi gusoma no kwandika, i Koindu hashyizweho amashuri yigisha gusoma no kwandika kugira ngo babigishe ukuri kw’ibanze kwa Bibiliya. Abanyeshuri babarirwa mu magana bazaga muri ayo mashuri. Charles agira ati “bidatinze, iryo tsinda ryari rifite ababwiriza bashya 5, nyuma yaho baba 10, ubundi baba 15, baza no kuba 20. Abantu bazaga mu kuri bisukiranya ku buryo natangiye gushidikanya niba bari ababwiriza nyakuri. Ariko naribeshyaga. Hafi ya bose bari indahemuka kandi barangwa n’ishyaka!”
Bidatinze, abo babwiriza bashya barangwaga n’ishyaka bagejeje ubutumwa bwiza i Koindu, amaherezo bagera no mu gihugu bituranye cya Gineya. Bagendaga amasaha menshi n’amaguru baterera imisozi bakayimanuka, babwiriza mu mirima no mu midugudu. Eleazar Onwudiwe wari umugenzuzi w’akarere muri icyo gihe, agira ati “twamaraga ibyumweru byinshi, rimwe na rimwe tukamara amezi menshi, tutarumva imodoka cyangwa ipikipiki.”
Abavandimwe na bashiki bacu b’Abakisi babibye imbuto z’Ubwami barazuhira, maze Imana irazikuza (1 Kor 3:7). Igihe umusore utabona yumvaga ukuri, yafashe mu mutwe agatabo k’amapaji 32 kitwa “Ubu butumwa bwiza bw’Ubwami.” Nyuma yaho iyo yajyaga kubwiriza cyangwa iyo yabaga yigisha abantu Bibiliya, yasubiragamo mu mutwe ibikubiye muri za paragarafu, kandi ibyo byatangazaga cyane ababirebaga. Hari umugore utumva wemeye ukuri, agira ihinduka rikomeye cyane ku buryo muramukazi we yatangiye kujya mu materaniro, akagenda ibirometero 10 n’amaguru kugira ngo agere aho yaberaga.
Umurimo wo kubwiriza Abakisi wateye imbere mu buryo bwihuse cyane. Hashinzwe irindi torero, nyuma yaho hashingwa irindi. Ababwiriza bagera kuri 30 batangiye gukora umurimo w’ubupayiniya. Umutware w’umugi wa Koindu yashimishijwe n’ukuri maze atanga ikibanza cyo kubakamo Inzu y’Ubwami. Igihe abantu basaga 500 bazaga mu ikoraniro ry’akarere ryabereye i Kailahun, na ho hashinzwe itorero. Bidatinze, kimwe cya kabiri cy’Abahamya bo muri Siyera Lewone bari Abakisi, nubwo ubwo bwoko bugizwe n’abaturage batageze kuri 2 ku ijana by’abaturage bose.
Ayo majyambere ntiyashimishije abantu bose, cyane cyane abayobozi b’idini b’Abakisi. Bagize ishyari maze biyemeza kurandurana n’imizi abo bantu bari babangamiye ubutware bwabo. Ikibazo cyari gisigaye cyari ukumenya uburyo bari gukoresha, n’igihe bari kubikorera.


text:
Burera: Abaturage bababazwa n’amafaranga atikirira mu biyobyabwenge byangizwa
Abaturage batandukanye bo mu karere ka Burera bahamya ko iyo bamennye ibiyobyabwenge bababazwa n’amafaranga yabiguze aba agendeyemo ntacyo amariye Abanyarwanda ngo babe bagera ku iterambere rirambye.
Abaturage batangaza ibi mu gihe ku wa kane, tariki ya 22/01/2014, mu murenge wa Cyanika, mu karere ka Burera, hamenwe ibiyobyabwenge birimo kanyanga n’izindi nzoga zo mu mashashi, bifite agaciro k’amafaranga y’u Rwanda abarirwa muri Miliyoni 14.
Ibiyobyabwenge bigaragara mu karere ka Burera birimo kanyanga n’izindi nzoga zo mu mashashi zirimo Blue Sky na Chief Waragi, bituruka muri Uganda.
Ababicuruza cyangwa ababyikorera bazwi ku izina ry’Abarembetsi muri ako karere, bafatwa kenshi babyikoreye babivanye mu gihugu cya uganda. Bakabyamburwa ubundi bagatabwa muri yombi, bagahanwa hakurikijwe amategeko.
Ibiyobyabwenge byafashwe mu gihe runaka babishyira hamwe bikazamenerwa imbere y’imbaga kugira ngo abaturage bahakure isomo ry’ububi bwabyo.
Mu karere ka Burera ntihashira amezi atatu nta biyobyabwenge byangijwe kandi byinshi biguze akayabo. Kuburyo higeze no kumenwa ibifite agaciro k’amafaranga y’u Rwanda miliyoni zibarirwa muri 32.
Abaturage batandukanye bo muri ako karere bavuga ko bababazwa n’ayo mafaranga aba ayoyotse ntacyo amariye Abanyarwanda.
Niyonzima Gaspard agira ati “Iyo bamennye nk’izi miliyoni kandi zagombye gukora ikindi kintu, abana bakarya, bakoze nk’iyindi gahunda atari ibi biyobyabawenge, ubwo nanjye numva bimbabaje cyane!â€
Nyiranzabonimpa Vestine yungamo ati “Iyo bamennye ibintu nk’ibi, ni uko abantu banze kubicikaho, naho igihugu kiba kiri guhomba! Nonese ntiharimo amafaranga menshi! Yakagombye kumfasha cyangwa wowe akagufasha!â€
Aba baturage bakomeza bavuga ko ibiyobyabwenge bikwiye kurwanywa bigacika burundu. Ababicuruza bagashaka ibindi bacuruza bibinjiriza amafaranga bakareka guhombya igihugu.
Gutanga amakuru
Ubuyobozi bw’akarere ka Burera bukomeza gushishikariza abaturage kurwanya ibiyobybwenge, batanga amakuru y’aho byaba biri cyangwa se ay’ababicuruza.
Nyamara ngo bamwe mu baturage nta makuru batanga ahubwo ngo bagakingira ikibaba cyangwa bagahishira ababyikoreye n’ababicuruza. Gusa ariko bamwe mu baturage bavuga ko banga gutanga amakuru batinya kugirirwa n’Abarembetsi.
Ngo iyo umuturage atanze nk’amakuru abo barembetsi bakabimenya, bamugirira nabi haba kumurandurira imyaka, kumutwikira inzu cyangwa kumwicira itungo.
Abandi baturage bahamya ko ariko hari abahishira Abarembetsi kuko babifitemo izindi nyungo z’amafaranga cyangwa babasigira kanyanga yo kunywa; nk’uko Nyiranzabonimpa Vestine abisobanura.
Agira ati “Ni uko hari abantu babahishira. Sinabamenya! Nonese ko banyura mu mihanda hirya no hino, wamenya babisohoreza mu yahe mago (ingo)! Hari nkaho basohorera (bagera) bakabibikamo (ibiyobyabwenge) ariko sinahamenya!â€
Nubwo ubuyobozi bw’akarere ka Burera bukomeza gusaba abaturage kurwanya ibiyobyabwenge bigaragara ko bidacika burundu. Abaturage bavuga ko kimwe mu bituma bidacika burundu ari amafaranga abibamo.
Ngo ijerekani ya litiro 20 ya kanyanga igura amafaranga y’u Rwanda ibihumbi 12 muri Uganda. Ngo iyo igeze mu Rwanda igura amafaranga y’u Rwanda ibihumbi 40 bitewe n’aho igurishirijwe.


text:
Urubyiruko rusaba ko nyobozi z’utugari n’imirenge zajya zitorwa n’abaturage muri rusange.
Urubyiruko rwitabiriye kureba filimi zateguwe n’ikigo IRDP cy’Ubushakashatsi n’Ubusabane bigamije amahoro, rusaba ko abanyamabanga nshingwabikorwa b’imirenge n’ab’utugari, nabo bajya batorwa n’abaturage, kugirango haveho imvugo igiri iti:†Urantwara iki ko utantoye!â€
Nyuma yo kureba filime yiswe “ Are my priorities your concernâ€, ikubiyemo ibitekerezo by’abaturage n’abayobozi banyuranye ku ishyirwaho rya gahunda za leta n’uburyo zishyirwa mu bikorwa, bamwe mu rubyiruko bavuga ko komite nyobozi zo mu tugari no mu mirenge arizo zifite uruhare runini mu gufatira ibyemezo abaturage. Kubera iyo mpamvu ngo aba batekinisiye nibo bagombye kuba batorwa n’abaturage.
Umunyeshuri wiga muri Kaminuza yigenga ya Kigali(ULK) agira ati “imvugo y’aba’executifs’ bamwe na bamwe b’utugari n’imirenge usanga ari iyo kwihimura ku baturage, bavuga ko batabatoye. Ibi bigatera ingaruka zo gukora uko bishakiye kandi bagahutaza abaturage.â€
Mugenzi we w’umukobwa nawe wiga mu mwaka wa kabiri muri ULK yavuze ko gutora Inama Njyanama bidahagije, agasaba ko na ba “Executifs†bajya ku buyobozi batowe n’inteko rusange y’abaturage.
Bitewe n’uko izi nzego zigomba kuyoborwa n’abantu bafite ubumenyi bakura mu ishuri, urubyiruko rusaba ko Komisiyo y’amatora ikwiye kureba abantu bize kandi bazi neza abaturage n’imiterere by’umurenge cyangwa akagari runaka, ikabereka abaturage, akaba aribo bihitiramo abagomba kubayobora.
Bamwe mu rubyiruko kandi bemeza ko Inama njyanama zikorera mu kwaha kwa Komite nyobozi z’utugari, imirenge cyangwa uturere, bigatuma zifata ibyemezo bitari mu nyungu z’abaturage.
Filime urubyiruko rwarebeye mu Kigo IRDP gikorera ku Gisozi mu mujyi wa Kigali, igaragaza ko henshi abaturage bagirana ibibazo n’abayobozi babo, birimo gutungurwa na gahunda za Reta, bagatangira kuzishyira mu bikorwa ku gahato, batabanje kuzimenyeshwa no kuzitangaho ibitekerezo.
Urubyiruko rwitabira kureba firime zitegurwa n’ikigo IRDP,ni abiga mu mashuri makuru na za Kaminuza; benshi muri bo nabo bagahamya ko nta ruhare bagira mu itangwa ry’ibitekerezo byubaka igihugu, bakavuga ko batabona abo batoye babegera ngo babagishe inama.


text:
Ese wowe ni iki cyaba kigukurura ku bahungu muri rusange cyangwa ku mugabo wishakiye ku buryo wumva amarangamutima yawe akwemeza kumukunda?
Urubuga slate.fr rwabajije ibibazo abakobwa tandukanye bagenda batanga ibibakurura kurusha ibindi ku gitsina gabo.
Mu byagaragaye, indoro y’umusore akenshi iba igaragaza icyo ashaka ikunze gukundwa n’abakobwa benshi. Ariko akenshi ngo ...Read Full Post »
NIBA URI UMUKOBWA WAKWIFASHISHA BIMWE MURI IBI TWAGUSOMEYE KUZINDI MBUGA ZA INTERNET
Maze ukamenya niba koko agukunda cyangwa se ko ashaka ko mwinjirana mu rukundo
1. Kugushyira m...Read Full Post »
Ibikorwa Bishobora Gutera Kubaho kw' Amakimbirane
(Types of Managerial Actions That Cause Workplace Conflicts)
Conflict occurs with two or more people who, despite their first attempts at agreement, do not ye...Read Full Post »
One of the most important skills you can learn and develop is how to deal successfully with conflict. Successful individuals seem to have an inherent understanding of what causes conflicts and how to resolve them quickly. For others, however, it’s much harder.
During my 20 years I’ve worked with people at all levels, in a wide swath of industries and across ma...Read Full Post »
1- Menya kwisobanurira ijambo urukundo. Ukuri mu kuvuga ijambo “Ndagukunda” ugukura ku gisobanuro uha urukundo ukunda uwo uribwiye. Numenya icyo gukunda bigusobanurira uzamenya no gushyira itandukaniro hagati y’urukundo utabasha gusobanura icyo rugendeyeho, gukururwa n’umuntu kubera umubonanye ikimero kikunyuze, kwifuza umuntu utamukunze.
2- Rebana mu maso n’uwo ubwiye ija...Read Full Post »
Step 1: Make some space
A soft bed may be perfect for lovemaking, but the ideal massage area is firm, flat, and stable, so you don't bounce your partner around as you move. (Think how unrelaxing it would be to get a massage on a jiggly water bed.) For maximum comfort, have your guy lie down on a futon mattress or pallet of blankets and place pillows under his neck, knees, and ankles.Read Full Post »
Ingo nyinshi usanga zisenywa n’uko umushyikirano w’umugabo n’umugore utagenda neza. Ibi bigakurura gucana inyuma, urwikekwe no gutandukana, bityo uburere bw’abana bukahazaharira. Hari ibintu byinshi bishobora gutambamira umushyikirano w’abashakanye. Twifashishije urubuga rwa internet: health.webmd.com, tukaba twagerageje kubakusanyiriza bimwe muri ibyo.
1. Ibibazo bitakemuwe: amakimbir...Read Full Post »
1. Yita ku rukundo mufitanye kandi akaruha agaciro
Aha ngo uzasanga akunda kukubaza uko ubona urukundo mufitanye rumeze, uko urwiyumvamo ibitagenda ndetse n’uko byakosorwa. Uzasanga ntetse akunda no kukubaza amakuru y’inshuti zawe, ay’umuryango wawe ndetse n’uko bimeze ku kazi kawe mu gihe ugafite ,uko amasomo agenda niba wiga ndetse nubwo atabikubwira cyangwa se...Read Full Post »
Ugukorakoranaho(Caresses) bifite akamaro kanini. Byongera ibyishimo ku mubiri w’umugabo n’umugore, bikongera ubushake bwo gukora imibonano mpuzabitsina ndetse ubwabyo bishobora gutuma umugore agira ububobere nta kindi gikorwa cyabayeho.
Bimaze kugaragara ko imibonano mpuzabitsina ari igikorwa cy’ingenzi mu buzima bwa muntu. Muri iki gihe rero ikorwa bitandukanye n’uburyo bwahozeho mu bihe byashize, aho umwe mu bashakanye...Read Full Post »
Umubare munini w’abagabo bumva bashaka gukora imibonano mpuzabitsina kabone n’iyo baba bafite ubwoba, bananiwe cyangwa bahangayitse kuko igitsina cyabo kibibagiza kikababeshya ko batuje, ko nta n’ikibazo gihari.
Ibi ngo si ko bigenda ku bagore kuko bo baba bategereje kuruhuka no gushimishwa berekwa ibyiza badasanzwe bazi n’abagabo babo cyangwa inshuti zabo.
Read Full Post »
Waba usaba ubucuti abakobwa bakagutera utwatsi? Sobanukirwa impamvu bikugendekera gutyo ndetse umenye n’ibyo usabwa kugira ngo ukunde ubone umukobwa w’inzozi zawe
Hari abasore/abahungu bamwe na bamwe basaba ubushuti ariko ugasanga ntibikunze kubahira, buri gihe bagahora baterwa utudobo (babengwa) ariko ntibamenye i...Read Full Post »
Abagore b’amabuno manini ngo baba babyara abana b’abanyabwenge kandi bakaba n'ibiyobyabwenge ku bagabo
Ubushakashatsi bwashyizwe ahagaragara n’impirimbanyi zo muri Univerisite y’i Georgia Gwinnett muri leta zunze ubumwe za amerika bwerekana ukuntu umukobwa w’amataye (ikibuno/Taille/ hips /curves) ari ikiyobyabwenge ku bwonko bw’umugabo cyo kimwe na Cocaine. Mu...Read Full Post »
Abantu benshi binjira mu rukundo bagakunda bakanakundwa ariko hakabaho igihe usanga urukundo rwabo rudakura cyangwa se ngo rubaryohere. Ugasanga rimwe na rimwe batumva ibyiza byo kuba mu rukundo, kutaryoherwa na rwo cyangwa se bikaba byanabaviramo no gutandukana (separation) bitewe n’uko bataba bitaye ku byo umwe ashobora gukorera undi kugira ngo bashimishanye ku mpande zombi bityo n’urukundo rwabo rurambe.Read Full Post »


text:
Ese wowe ni iki cyaba kigukurura ku bahungu muri rusange cyangwa ku mugabo wishakiye ku buryo wumva amarangamutima yawe akwemeza kumukunda?
Urubuga slate.fr rwabajije ibibazo abakobwa tandukanye bagenda batanga ibibakurura kurusha ibindi ku gitsina gabo.
Mu byagaragaye, indoro y’umusore akenshi iba igaragaza icyo ashaka ikunze gukundwa n’abakobwa benshi. Ariko akenshi ngo biba byiza iyo ndoro itabeshya ni ukuvuga igaragaza ibiri mu musore cyangwa umugabo.
Ikindi abakobwa bakunda ngo ni abasore banini bafite n’amazuru manini cyangwa aringaniye kuko akenshi bahita biyumvisha ko umuntu munini aba ashoboye gukora, kandi yanarinda umukunzi we.
Umusatsi utari irende cyane na wo ni kimwe usanga abakobwa bakunda kandi bakanakunda umuhungu usabana kandi udapfa kurakazwa n’ubusa.
Dukomeje ku myitwarire, umuhungu utuma abantu bose bamwitaho nk’umuhanzi cyangwa umunyacyubahiro kandi akaba anafite ijwi ryiyubashye.
Kubera ko abakobwa benshi bakunda gusohokanwa, hari n’abandi bakunda abasore babasohokana maze bakabashimisha nko muri week-end, cyangwa mu yandi ma-sorties.
Hari kandi abandi bakunda umusore cyangwa umugabo ukunda kwitegerezanya ubwuzu ibice byabo by’umubiri bitandukanye nk’amabere, amabuno, cyangwa mu maso.
Hari n’abandi bakururwa n’ubumenyi bw’umusore; ni ukuvuga amagambo yuzuye ubwenge haba mu buzima busanzwe cyangwa se no mu bumenyi bwo mu ishuri.
Kuba tuvuze ku byo abakobwa babona ku bahungu ntibivuze ko abahungu bo ntabyo babona ku bakobwa bibakurura kuko bimwe muri ibi babihuriraho. Kandi akenshi abahungu bo bakunze gukururwa n’isura nziza cyangwa imiterere myiza y’umukobwa mbere yo kumenya neza umukobwa.
Categories: None
Oops, you forgot something.
The words you entered did not match the given text. Please try again.


text:
Umuntu wese ufite ubutaka butamwanditseho si ubwe – RISD
Umuryango Nyarwanda uharanira amajyambere arambye (Rwanda Initiative for Sustainable Development/RISD) uraburira Abanyarwanda kwandikisha ubutaka kuko ari cyo cyemeza ko ari ubwabo.
Uyu muryango utangaza ibi nyuma y’uko ukoze igenzura mu turere 11 tw’igihugu ugasanga hakiri bamwe mu Banyarwanda batunze ubutaka batabufitiye icyangombwa cya burundu kibahesha uburenganzira kuri ubwo butaka mu rwego rw’amategeko.
Mimi Justin ushinzwe ibikorwa by’uyu mushinga RISD aburira Abanyarwanda bagifite ubutaka butabanditseho ko atari ubwabo.
Agira ati “Umuntu wese ufite ubutaka butamwanditseho si ubwe! Ahubwo aribeshya kuko icyangombwa cya burundu ari cyo cyonyine kigaragaza nyir’ubutaka.”
Akomeza avuga ko Abanyarwanda aho bari hose mu gihugu bagomba kwitabira kwandikisha ubutaka bwabo bakabubonera icyangombwa cya burundu aho gutunga izindi mpapuro zidafatwa nk’ikimenyetso nyakuri cya nyir’ubutaka.
Ngo ni ngombwa abaturage begera abakozi b’ikigo cy’igihugu gishinzwe ubutaka kugira ngo basobanuze ibibazo byose baba bafite ku butaka bwabo.
Ikindi kandi ngo ababwandikishije nabo bahamagarirwa kwegera abo bakozi kugira ngo babasobanurire icyo bagomba kubukoresha hagendewe ku gishushanyo mbonera cy’aho buherereye.
Déo Nzamwita, Umuyobozi w’Akarere ka Gakenke ashima ubufatanye bwabayeho hagati yabo na RISD mu kuzenguruka imirenge 17 muri 19 igize ako Karere, abayituye bagakangurirwa kwandikisha ubutaka bwabo.
Agira ati “Uyu muryango waradufashije kuko wakoze ubukangurambaga hafi mu mirenge yose igize Akarere ka Gakenke ufasha abaturage kugira imyumvire ibafasha kumenya ko ubutaka bita ubwabo butabanditseho ari ukwibeshya.”
Appolinarie Bamurange utuye mu Murenge wa Karambo mu Karere ka Gakenke yishimiye ubumenyi bahawe binyuze muri ubwo bukangurambaga avuga ko buzabafasha gukemura amakimbirane.
Agira ati “Ufite icyangombwa cya burundu yabonye mu nzira nziza twamenye ko ari we nyir’ubutaka ahasigaye akaba asabwa kububyaza umusaruro.”
Mu Karere ka Gakenke, kamwe mu turere umuryango wa RISD, ukoreramo hagaragara abaturage 85% bafite ibyangombwa bya burundu by’ubutaka bwabo mu gihe 15 % bo bumvaga bitari ngombwa ko bashaka icyangombwa cya burundu mbere y’uko hakorwa ubukangurambaga.
Ibitekerezo ( 15 )
mwaramutse?ikibazo cyange niba umuntu afite ubutaka buzaco umuhanda hagasigara hatoya hatavamo inzu icyogihe yazahakoresha iki?ese ahumuhanda uzacaho azahahomba? murakoze.
Nibyo ubutaka bugomba kwandikwa ariko hari amananiza inzego zibanze zishyiraho. Urugero: hari umuturage nzi hasabye ko ubutaka bumwandikwaho kuko Ise yapfuye agasigara ariwe Muzungura. Yasabye icyangombwa cy’uko Se yapfuye arakibura kuko yaguye muri congo muri 2006. Kandi yari afite icyangobwa kiriho imikonon y’abavandimwe ba Se na Nyina bahamya ko Ise yapfuye. Umuturage uri mu cyiciro cya 1 cy’Ubudehe bamusabye kuzana icyemezo cy’urukiko kigaragaza ko Ise yapfuye, agiye kubaza uko bigenda bamubwira ko bisaba gutanga ikirego, gushaka umwunganizi... Ubu umuturage yaratuje kuko yabonye atabona amafaranga yo kwishyura Avocat, Igarama n’ibindi. Yansabye kumugira inama mubwira kwegera ushinzwe MAJ mu Karere, naho yasiragiyeyo bamubwira ngo azagaruke agera aho arambirwa. Bwana MIMI Justin n’abandi mwamugira nama ki? Ese ubwo Abashyinzwe Atat civil bo ntibagombye koroshya ibintu niba ab’umuryango bahamya ko umuvandimwe wabo yapfuye kuki yanga gutanga icyangombwa ( attestation de deces)? Uwo muturage atuye Kicukiro mu Murenge wa Gatenga.
abashinzwe service yubutaka bakwiye kuvugurura itegeko rigena igiciro cyo kubwandika kuko kirihejuru kuko niyontandaro yokutabubaruza
ARIKO NKUWO MUYOBOZI WIYO ONG AHO KUTUVUGANIRA NGO IKIGO CY’UBUTAKA GITANGE SERVICE NZIZA KUBAKIGANA ARAGAYA ABATURAGE KWELI JYE NATANGIYE KUBARUZA UMWAKA USHIZE MUKWA GATANDATU KDI NARAKURIKIRANYE BISHOBOKA HOSE KUKARERE NGO DOSSIER YAJYE BARAYIRANGIJE BAYOHEREZA KUKIGO CY’UBUTAKA NGO BAKORE PRINTING Y’ICYEMEZO CYABURUNDU ARIKO NAHO NAGIYEYO NTACYO BYATANZE NIBAZA IZO MACHINE ZIPRITINGA NIBA ZIKORA ZITE BYARANYOBEYE UBU AMEZI AGIYE KUBA ABIRI NTEGEREJE KO BAPRINTINGA NARUMIWE PEE GAHO IBAZE ABANTU BABA MUNTARA UBWO BO UKO BIBAMEREYE.
twabarujye ubutaka ariko ibyangombwa byaburundu ntitwabibona tubajyijye mu babishinzwe ku murenge batumbwirako bikorerwa ku karere tugezeyo batubwirako dusubira kumurenge ubwo butaka buhereyemo,none hashize igihe kirekire twaheza muruhirahiro,none mwadufasha iki? kugirango tubone ibyangombwa by’ubutaka byaburundu.murakoze.
EWEEEEEE
Ntibyoroshye rwose urabona umuntu usabye ibyangombwa bikamara umwaka tutarabibona koko!
Abashinzwe ubutaka rwose nibisubireho birakabije service zimara umwaka zavuyehe?
Cyane cyane service zitindira aho ibyangombwa bikorerwa ugera kukarere ngo ntibiraza.
Ndumza abatangaibyangombwa customer care ntibareba rwose.
EWEEEEEE
Ntibyoroshye rwose urabona umuntu usabye ibyangombwa bikamara umwaka tutarabibona koko!
Abashinzwe ubutaka rwose nibisubireho birakabije service zimara umwaka zavuyehe?
Cyane cyane service zitindira aho ibyangombwa bikorerwa ugera kukarere ngo ntibiraza.
Ndumza abatangaibyangombwa customer care ntibareba rwose.
Gutunga icyangobwa cy’ubutaka yaguze ntawubyanze, ariko leta irebe uko isubiramo itegeko kuko abaguze ubutaka butageze kuri hectare baraharenganira, cyane cyane abaherereye mu mugi, ahaciwemo imihanda. Ngizo za fiche cadastrale, buri gihe dossier zabo zihera muri litige. Nkubu njye nandikiye ubuyobozi ariko nta gisubizo gishimishije nahawe. Ubutaka bwaguzwe n’abantu barenze batanu bahurizwa ku cyangombwa 1 gute? byo bya kunze? Tumaze imyaka irenga itanu twiruka mu guhinduza ariko byaranze. Abashinzwe ubutaka bakongera bakabyigaho pee.
turasaba ko leta yakwiga uburyo natwe twaguze ahari ubuhinzi hadafite hectare ko natwe twabona ibyangombwa byubutaka .dukoreshe fiche cadastral tubone ibyacu ibyangombwa.murakoze
nibyiza ariko mfite ikibazo :iyo umuntu yandikishije ubutaka ntabone icyagombwa cye bigenda bite? iyo se kibuze abarizahe? ese yongera guca muzihe nzira? murakoze imikoraniremyiza nabaturege.
Ushinzwe ubutaka mu Murenge wawe niwe ubaza byakwanga ukashya muri Service ishinzwe iby’Ubutaka ikorera mu Karere kawe!
Ni byiza ko ubutaka bugira abo bwanditseho. Ariko se ndabaza: iyo umuntu amaze amezi arindwi cyangwa umwaka atabona icyangombwa kandi yaragisabye yujuje n’ibisabwa ubwo iyo servisi ntiri mubituma abantu bagira ubute bwo kujya gusaba ibyangombwa bya burundu?
Icyo gihe mvuze ni gitoya pe! hhari n’abamara imyaka ibiri kuzamura.
Abakora transfer z’ubutaka bo ni ibindi bindi. Ubwo koko ntabwo banoza izi servisi zo mu butaka. Ndavugisha ukuri abaturage barinubira servisi zitangwa.
Murakoze
GUSA NI BYIZA KUBARUZA UBUTAKA KURI NYIRABWO,KUKO N,UMUTEKANO WABWO NIBWO UBA WIZEWE,NTA MAKIMBIRANE.GUSA NI HIGWE N,UBURYO HAGABANYWA KURI ARIYA MAFRANGA YA TRANSFERT ,NIBURA UMUNTU AJYE YISHYURA AJYANYE N,INGANO CG SE AGACIRO K,UBUTAKA BUHEREREKANYWA.NGIYO AKENSHI IMBOGAMIZI ITUMA ABANTU BAMWE BATITABIRA GUHINDUZA.MURAKOZE.


text:
Minisitiri y’Uburinganire n’Iterambere ry’Umuryango (MIGEPROF) aravuga ko abantu basezeranye mu kivunge bakaba batagira aho byanditse bazafashwa.
Hamaze igihe humvikana ibibazo by’abantu basabwa gusezerana bwa kabiri nyuma y’uko bajya kwaka ibyangombwa ku mirenge bakabwirwa ko batabyemerewe kuko babana mu buryo bunyuranyije n’amategeko.
Minisitiri Nyirasafari Esperenceu bwo yatangizaga amahugurwa y’abagore bagize inama y’igihugu y’abagore kuva ku rwego rw’umurenge mu Mujyi wa Kigali, yavuze ko mu bibazo byugarije umuryango nyarwanda harimo ikimaze iminsi kivugwa aho hari abantu basezeranye ari mu kivunge ntibasinye cyangwa abandi bakibura mu bitabo, aba ngo bakaba nyuma yo kwandika abana batari baranditswe mu bitabo by’irangamimerere na bo bazafatirwa igihe bagakemura ikibazo cyabo.
Yagize ati “Tugiye kwita ku kibazo cy’abantu bashyingiwe ntibandikwe mu bitabo, cyangwa se abo ibitabo byabuze hari ibice abacengezi baciyemo cyangwa kubera amateka y’iki gihugu aho usanga ibitabo byandikwamo abashyingiranywe utabasha kubibona, iyo bitagaragara byarabuze itegeko ry’umuryango riteganya uburyo ibyo bitabo bisubizwaho n’ibisabwa kugira ngo ibyo bitabo bisubizweho noneho nujya kwaka icyangombwa kigaragaza ko washyingiwe bagire aho bakubona”
Minisitiri w’umuryango yavuze ko iki gikorwa ubusanzwe cyemezwa n’urukiko ariko biteguye gufasha abagize iki kibazo haba ku bijyanye n’amagarama yo mu nkiko, ndetse no gusaba inkiko gushyiraho igihe cyabugenewe cyo gusuzuma iki kibazo.
Yakomeje avuga ko kugeza ubu nyuma y’igihe kingana n’ukwezi kwari kwarahariwe kwandikisha abana ku babyeyi batabandikishije kera, nibigaragara ko hari igihe cy’inyongera gikenewe kizongerwa hanyuma y’icyo gikorwa hagakurikiraho abibuze mu bitabo by’inshyingiranwa.
Ati “Turagenda twumva hirya no hino ko hari abantu bashaka kwandikisha abana ariko igihe twatanze kikaba ari gito, turatekereza kureba niba dushobora kongera igihe, tugiye kuvugana na MINALOC turebe uburyo twakongera kuko birashoboka, hanyuma hakurikireho icyo cy’abibuze mu basezeranye. Tuzabikora tugendeye ku itegeko ry’umuryango.”
Uyu muyobozi kandi yagarutse ku kibazo gikomeje kugariza imiryango bisa no guteshuka ku nshingano kwa bamwe mu bagore bigatuma abana bata amashuri ndetse bakanibasirwa n’indwara zikomoka ku mwanda.
Yagize ati “Inshingano dufite nk’ababyeyi yo gutanga uburere buboneye ku bana bacu, n’ubwo dufatanya n’abo twashakanye ariko nongere ngaruke ku ruhare rwacu nk’ababyeyi mu burere n’uburezi bwabo tubyara, hari ababyeyi bagiye bateshuka ku nshingano, iyo uteshutse kuri izi nshingano ingaruka turazibona mugenda mubona abana bataye amashuri tugomba kongera kwireba tukareba uruhare rwacu.”
Bamwe mu bagore bahagarariye abandi bagaragaje ko bamwe mu bagabo bitwaza ko ntaho banditswe ko basezeranye n’abagore babo bigatuma bakora ibikorwa bisa no kubahohotera aho bata ingo zabo abandi bakishora mu buharike.
Uyu ukomoka mu murenge wa Mageragere yagize ati “Mu murenge wacu abagore bamwe bahura n’ibibazo kubera kwitwa ko batasezeranye, hari uwigeze kumbwira ko yagiye ku ushinzwe irangamimerere akamubura mu gitabo kandi yarasezeranye kumwe basezeranaga ku ibendera ari benshi ngo amubwira ko ubwo babana bitemewe n’amategeko. Icyo dusaba ni uko iyo gahunda yakihutishwa na yo kuko bamwe mu bagabo usanga bisa n’aho babigenderaho bagaharika abagore babo, umugore akabaho nk’incoreke kandi yitwa ko yasezeranye.”
Abasezeranye bibura mu bitabo mu gihe hari icyo bakeneye gisaba kuba abashakanye barasezeranye, barimo ibyiciro bibiri.
Aba mbere ni ngo abasezeranye igihe babikangurirwaga mu kivunge bakandikwa mu bitabo bagasinya ariko ngo hari ubwo habagaho ikosa uwashyingiye ntasinye.
Icyiciro cya kabiri kirimo abasezeranye ariko ntibyandikwe ndetse ntibanasinye, aba bose ngo ibibazo byabo bizakemurwa mu gihe cya vuba.
Kuri ibi byiciro ariko hiyongeraho abo ibitabo banditswemo byatwitswe cyangwa bikabura bitewe n’amateka yaranze igihugu.